ΑΝΑΜΝΗΣΕΙΣ ΑΠΟ ΤΗ ΖΩΗ ΤΟΥ ΧΩΡΙΟΥ ΜΟΥ – Κοινότητα Αλαγονίας\n. Οι κάτοικοι του Δήμου Αλαγονίας έλαβαν ενεργό μέρος εις τον αγώνα του 1821 και είναι γνωστοί εις την ιστορία ως «Πισινοχωρίται». (πίσω από το Μιστρά και τη Μάνη). Το έτος 1927 τα τέσσερα από τα έξι χωριά του Δήμου μετονομάστηκαν και έλαβαν τα σημερινά τους ονόματα, επειδή τα παλαιά τους ονόματα ήταν Σλάβικα. Έτσι έχουμε με τη σειρά την Αλαγονία, την Αρτεμισία τη Νέδουσα και της Πηγές. Η Αλαγονία έλαβε το όνομα του Δήμου επειδή ήταν το μεγαλύτερο χωριό από απόψεως πληθυσμού. Η Αρτεμισία έλαβε το όνομα επειδή εις την αγροτική περιοχή της ευρίσκετο από την αρχαιότητα ,το ιερόν της Λιμνάτιδος Αρτέμιδος. Η Νέδουσα επειδή εις την περιοχή της ευρίσκετο η αρχή των πηγών του ποταμού Νέδοντα. Η Πηγές επειδή είχε από το έτος 1912 υδραγωγείο και ωραίες μαρμάρινες βρύσες που ήταν δωρεά του αείμνηστου Δημητρίου Χριστοδουλόπουλου. Γεννήθηκα λοιπόν τον Ιανουάριο του 1904 στο χωριό Σίτσοβα που σήμερα λέγετε Αλαγονία. Το όνομα του πατέρα μου ήταν Περικλής και της μητέρας μου Παναγιώτα. Τον πατέρα μου δεν τον γνώρισα ποτέ γιατί γεννήθηκα λίγο χρόνο μετά τον πρόωρο θάνατο του. Γι’ αυτό όταν με βάφτισαν μου έδωσαν το όνομα του, όπως είναι η συνήθεια. Η γέννηση μου έφερε κατά το δυνατόν παρηγοριά στη πικραμένη μητέρα μου και γενικά στην οικογένεια μου, γιατί θεωρήθη ότι κάλυψα ένα μέρος από το τεράστιο κενό, που άφησε ο πρόωρος θάνατος του πατέρα μου. Γι’ αυτό όλοι με περιέβαλαν με μεγάλη στοργή και με φώναζαν «Αρφάνη» και όχι με το όνομα μου. Η αείμνηστη μητέρα μου άμα έμεινε χήρα, ξαναγύρισε στο σπίτι του πατέρα της Δημητρίου Οικονομόπουλου, που δεν είχε αρσενικά παιδιά, και στο σπίτι αυτό περάσαμε τα πρώτα μας χρόνια εγώ και τα δύο αδέρφια μου Νίκος και Πολυξένη. Στο σπίτι αυτό πρωτογνωρίσαμε τον κόσμο και η μητέρα μου με την αφοσιωμένη στοργή της για τα τρία παιδιά της και ο παππούς μας Δημήτριος Οικονομόπουλος και η γιαγιά μας Μαρία, η γυναίκα του, με την απέραντη πατρική του αγάπη μας βοήθησαν να αναπτυχθούμε σιγά, σιγά με τη δύναμη του Θεού και να ξεπεράσουμε μέσα στη φτώχεια και σε ποικίλες αρρώστιες τα δύσκολα χρόνια της παιδικής μας ηλικίας.\nΕπίσης κατά τα παιδικά μας χρόνια και αργότερα μας βοήθησαν πολύ για να αναπτυχθούμε οι αείμνηστοι γονείς του πατέρα μου Νικόλαος και η Μαρία ,δηλαδή ο παππούς μας και η γιαγιά μας από τον πατέρα μας. Και αυτοί μας περιέβαλαν με στοργή και αγάπη και μας φρόντιζαν αν και δεν καθόμαστε στο ίδιο σπίτι. Οι πρώτες μου αναμνήσεις αρχίζουν από τον Οκτώβριο του 1912 που κηρύχθηκε ο ελληνοτουρκικός πόλεμος. Θυμάμαι αμυδρά τις γυναίκες έξω από την Εκκλησία, στην πλατεία, που έκλαιγαν σαν αποχαιρετούσαν τους άντρες , που έφευγαν για τον πόλεμο.\nΣτον πόλεμο αυτό ήρθαν από την Αμερική για να πολεμήσουν πολλοί από το χωριό μας και μαζί με αυτούς δύο αδελφοί του πατέρα μου, ο Οδυσσέας και ο Κώστας.\nΤον Μάρτιο του 1913 ένα απόγευμα που περιμέναμε στο προαύλιο του σχολείου για το απογευματινό μάθημα ήρθε κάποιος και μας είπε ότι δεν θα κάνουμε μάθημα γιατί σκότωσαν το βασιλιά Γεώργιο τον Α΄.\nΕμείς βέβαια σα μικροί που είμαστε δεν μπορέσαμε (βέβαια) να καταλάβουμε τη σημασία του τραγικού γεγονότος, λυπόμαστε όμως σαν βλέπαμε στο δρόμο πολλές γυναίκες και άντρες να κλαίνε. Σε λίγο όλοι μας είχαμε πάει στις εκκλησίες του χωριού και μέχρις αργά τη νύχτα χτυπούσαμε τις καμπάνες.\nΤο καλοκαίρι του 1913 άρχισε ο Ελληνοβουλγαρικός πόλεμος. Σ’ αυτόν τον πόλεμο στη μεγάλη μάχη του Κιλκίς τραυματίστηκε σοβαρά στο κεφάλι ο θείος μου Οδυσσέας. Όταν το μάθαμε στο χωριό, μεγάλη λύπη και αγωνιά έπιασε τους δικούς μου και σαν μάθαμε ότι τον έχουν στο νοσοκομείο στη Θεσσαλονίκη ο παππούς μου Νικόλαος απεφάσισε και πήγε στη Θεσσαλονίκη για να τον δει. Ο παππούς μου ήταν συνταξιούχους δημοδιδάσκαλος. Φορούσε πάντοτε πεντακάθαρες φουστανέλες και ήταν πολύ αξιοπρεπής σε όλα του.\nΤο ταξίδι για τη Θεσσαλονίκη στα χρόνια εκείνα ήταν πολύ δύσκολο και ο πόλεμος το έκανε ακόμα δυσκολότερο, μα ο παππούς μου, προκειμένου να δει το παιδί του που κινδύνευε δεν υπολόγισε ούτε κόπο ούτε δαπάνες και πήγε. Και όταν με το καλό επέστρεψε θυμάμαι να διηγείται με καμάρι για την εντύπωση που έκανε παντού η ελληνική ενδυμασία του, την οποία όπως είπα παραπάνω, τόσο άνετα φορούσε.\nΌταν τελείωσε ο πόλεμος γύρισαν στο χωριό μας οι στρατιώτες με τη στολή και με τα όπλα τους και θυμάμαι ότι κάναμε όλοι μαζί ένα γλέντι με φαγοπότι στον ιστορικό πλάτανο του χωριού. Κατά τη διάρκεια του γλεντιού έριξαν και μερικές σφαίρες ψηλά στα κλαδιά του πλάτανου και εμείς τα παιδιά τρέχαμε σε κάθε ντουφέκια να πάρουμε τον κάλυκα, που έπεφτε χάμω από το όπλο. Το απόγευμα θυμάμαι ότι πήγαν στην τοποθεσία που λέγεται «βουνάκι» και έριχναν στο σημάδι στην απέναντι πλευρά προς μεγάλη μας χαρά, γιατί έτσι παίρναμε περισσότερους κάλυκες.\nΚατά τη διάρκεια του πολέμου μας μάθαιναν στο σχολείο διάφορα πατριωτικά τραγούδια, που τα τραγουδούσαμε όλοι μαζί, όπως: Τώρα που η γαλανή Σημαία μας μες’ τη Μακεδονία κυματίζει και τα γενναία μας στρατεύματα της λευτεριάς τα αγέρι τα δροσίζει.\nΤην εποχή εκείνη το σχολείο του χωριού μου είχε δύο δασκάλους: τον Παναγιώτη Μαυρίκη και τον Σαράντο Αναστασόπουλο. Ο ένας δίδασκε στην πρώτη και τη Δευτέρα τάξη και ο άλλος στην τρίτη και τέταρτη τάξη ,γιατί το δημοτικό σχολείο είχε τέσσερις τάξεις και όχι έξι που έχει σήμερα. Και οι δύο διδάσκαλοι ήσαν εργατικοί και πρόθυμοι και κατέβαλαν κόπο για να μας διδάξουν και να μας καλλιεργήσουν το πνεύμα και την ψυχή μας ,παρά τα πενιχρά μέσα, που διέθεταν τότε τα σχολεία. Γι’ αυτό τους θυμάμαι πάντοτε με σεβασμό και ευγνωμοσύνη. Ας είναι αιωνία η μνήμη τους. Και οι δύο ήταν θείοι μου, γιατί ο Παναγιώτης Μαυρίκης είχε παντρευτεί αδελφή της Μητέρας μου και ο Σαράντος Αναστασόπουλος αδελφή του πατέρα μου.\nΌταν τέλειωσε ο Ελληνοτουρκικός και Ελληνοβουλγαρικός πόλεμος και επέστρεψαν οι στρατιώτες, οι θείοι μου Οδυσσέας και Κώστας αποφάσισαν να παντρευτούν και να επιστρέψουν στην Αμερική μαζί με τις γυναίκες τους. Έτσι και έγινε. Ο θείος μου ο Οδυσσέας πήρε τη Δέσποινα Καστάνου κι ο Κώστας τη Σταυρούλα Ρουσάκη. Και οι δύο γάμοι έγιναν στο χωριό με όλη τη μεγαλοπρέπεια και τα τοπικά έθιμα και μαζί με μας τους συγγενείς γλέντησε όλο το χωριό, όπως ήτανε η συνήθεια και όπως επέβαλε η κοινωνική θέση των οικογενειών μας. Μετά τους γάμους οι θείοι μου έφυγαν μαζί με τις γυναίκες τους για την Αμερική.\nΕπί τη ευκαιρία κρίνω σκόπιμο να περιγράψω τα έθιμα του γάμου, όπως τα θυμάμαι.\nΟι γάμοι στο χωριό γινόντουσαν κατά κανόνα με συνοικέσιο. Ο προξενητής ή η προξενήτρα αναλάμβαναν τις διαπραγματεύσεις μεταξύ των δύο οικογενειών ,του γαμπρού και της νύφης. Όταν οι διαπραγματεύσεις κατέληγαν σε συμφωνία οι εκπρόσωποι των δυο οικογενειών έδιναν τα χέρια και από εκείνη τη στιγμή το συνοικέσιο θεωρείτο τελειωμένο και οι μελλόνυμφοι καθώς και οι συγγενείς τους εδέχοντο συγχαρητήρια και ευχές.\nΣε λίγες ημέρες ο υποψήφιος γαμπρός συνοδευμένος από μερικούς συγγενείς του πήγαινε στο σπίτι της νύφης με άνθη και γλυκίσματα για «το άνοιγμα της πόρτας». Εκεί τους γινόταν θερμή υποδοχή από τη νύφη και τους δικούς της και τους προσφέρανε γλυκά και μεζέδες με κρασί. Από εκείνη την ημέρα ο γαμπρός μπορούσε να επισκέπτεται το σπίτι της νύφης σε βραδινές κυρίως ώρες που ήταν εκεί και οι δικοί της. Εν τω μεταξύ ο γαμπρός φρόντιζε για να αγοραστούν οι βέρες (δαχτυλίδια) για τους επίσημους αρραβώνες. Όταν έφτανε η ορισμένη ημέρα του αρραβώνα ο γαμπρός και η συγγενείς του πήγαιναν με γλυκίσματα και δώρα στο σπίτι της νύφης και εκεί μπροστά στο εικόνισμα ο πατέρας του γαμπρού ή άλλος στενός και σεβαστός συγγενής περνούσε στα δάχτυλα των μελλόνυμφων τα δαχτυλίδια , αφού πρώτα έκανε με αυτά το σημείο του Σταυρού απάνω σε μία εικόνα του Χριστού ή της Παναγίας. Ο γαμπρός κατά την τελετή αυτή έδινε συνήθως στη νύφη το φιλί του αρραβώνα και ακολουθούσε γλέντι και φαγοπότι με τραγούδια και χορό. Από την ημέρα των αρραβώνων μπορούσε ο γαμπρός να συνοδεύει τη μνηστή του και έξω από το σπίτι της.\nΟι αρραβωνιασμένοι στο χωριό μου ήταν κατά κανόνα τα αγαπημένα παιδιά όλων των κατοίκων και η περίοδος αυτή της ζωής τους, ήταν γεμάτη ομορφιά και χάρη, γιατί ήταν πάντα καλοδεχούμενοι και πρώτοι σε όλες τις χαρές και σε όλα τα πανηγύρια και τους γάμους.\nΟι γάμοι στο χωριό μου γινόντουσαν πάντα Κυριακή το απόγευμα. Η διαδικασία για την τελετή του γάμου άρχιζε την Πέμπτη το απόγευμα, που ανάπιαναν τα προζύμια στο σπίτι της νύφης για της κουλούρες της νύφης και τα ψωμιά. Την ώρα εκείνη συνήθως έριχναν δύο τρεις ντουφεκιές.\nΤο Σάββατο το πρωί βγάζανε τα προικιά της νύφης και τα εκθέτανε στο σπίτι της. Πήγαιναν εκεί οι συγγενείς και οι φίλες της και έριχναν απάνω στα προικιά άνθη και χρήματα για να ευχηθούν τα καλορίζικα.\nΤην Κυριακή το πρωί ξεκίναγαν από το σπίτι του γαμπρού συγγενείς και φίλοι του άνδρα και της γυναίκας για να φέρουν τα προικιά από το σπίτι της νύφης. Είχανε μαζί τους και ένα η δύο μουλάρια στα οποία φόρτωναν ένα η δύο σφαχτά και τα άλλα δώρα για τους συγγενείς της νύφης , συνήθως παπούτσια. Όταν φτάνανε εκεί έδιναν τα σφαχτά και τα άλλα δώρα και έπαιρναν τα προικιά. Απ’ αυτά τα σκεπάσματα, παπλώματα, κιλίμια και αντρομίδες τα φόρτωναν στα μουλάρια μαζί με το χαρανί και τα άλλα χαλκεύματα. Τα δύο μπαούλα (φορτσέρια) τα ζαλονόσαντε δυο γερές κοπέλες και τα παιδιά. Σε κάθε άνδρα και στα ζώα έβαζε η νύφη ένα μεταξωτό μαντίλι για δώρο και στις κοπέλες έδινε αραιά μπαρέζια. Η πομπή με τα προικιά ξεκίναγε από το σπίτι της νύφης με τραγούδια και περνώντας από τον κεντρικό δρόμο του χωριού έφτανε στο σπίτι του γαμπρού. Στη διαδρομή έβγαιναν άνδρες και γυναίκες στα παράθυρα και στα μπαλκόνια ή στους δρόμους, για να ευχηθούν τα «καλορίζικα». Την Κυριακή το απόγευμα, την καθορισμένη ώρα ξεκίναγε το συμπεθεριό του γαμπρού με τραγούδια και παλαιότερα και με πυροβολισμούς ,για να πάει στο σάντε της νύφης για τη στέψη. Στο δρόμο το συμπεθεριό περνούσε από το σπίτι του κουμπάρου και έπαιρνε μαζί και αυτόν με τη συντροφιά του. Όλη μαζί με χαρά ,τραγουδώντας και με ντουφεκιές τραβούσαν το δρόμο για το σπίτι της νύφης τραγουδώντας το τραγούδι: «Ας παν να ιδούν τα μάτια μου πως τα περνάει η αγάπη μου. Μην ηύρε άλλον κι αγάπησε και μένα μ’ απαράτησε…. Ποιος το είπε βρε μελαχρινό ποιος το είπε πως δε σ’ αγαπώ. Αν το είπε ο ήλιος να μη βγει κι άστρο να μη ξημερωθεί….. κ.λπ.» Όταν έφθαναν στο σπίτι της νύφης μερικοί νέοι συγγενείς της νύφης έκλειναν την κυρία είσοδο του σπιτιού και εμπόδιζαν το γαμπρό να μπει στο σπίτι. Γινότανε τότε φασαρία και ο γαμπρός έταζε ότι θα τους δώσει τα κεράσματα και τότε τον άφηναν να μπει.\nΜέσα στο σπίτι όλα ήταν έτοιμα για το μυστήριο της στέψης, που τότε γινότανε σχεδόν πάντοτε στο σπίτι της νύφης. Ο παπάς ήταν έτοιμος και γαμπρός με τον κουμπάρο παίρνανε τη θέση τους περιμένοντας τη νύφη, που την στόλιζαν σε άλλο δωμάτιο. Σε λίγο άνοιγε κάποια πόρτα και ξεπρόβαλε στολισμένη η νύφη, που τη συνόδευε ο πατέρας της ή ο αδερφός της και την παράδινε στο γαμπρό, που περίμενε. Ο γαμπρός φιλούσε το χέρι του πατέρα και έπαιρνε τη νύφη, τη φιλούσε και αμέσως άρχιζε το μυστήριο. Όταν φτάναμε στο σημείο που γινότανε η αλλαγή των στεφάνων άρχιζαν οι ντουφεκιές που έφταναν στο αποκορύφωμα τους, όταν άρχιζε το «Ησαΐα χόρευε». Μόλις τελείωνε το μυστήριο ξεκινούσε το συμπεθεριό του γαμπρού μαζί με τη νύφη για το σπίτι του γαμπρού με τραγούδια και ντουφεκιές. Οι κοπέλες τραγουδούσαν το: Μάνα μου τα λουλούδια μου συχνά να τα ποτίζεις, μάνα μου γλυκιά. Κι’ ευχήσου με μανούλα μου τώρα στο κίνημά μου κ.λπ.\nΉταν πολύ συγκινητική η στιγμή του αποχαιρετισμού της νύφης από τους δικούς της, που πολλές φορές έκλαιγαν με λυγμούς. Το συμπεθεριό με τη νύφη έπρεπε να περάσει από τους κεντρικότερους δρόμους του χωριού που ήταν γεμάτη από άνδρες και γυναίκες ,που έραναν τους νεόνυμφους με ρύζι. Στο κεντρικότερο μέρος η νύφη πέταγε στο δρόμο μία κουλούρα (ψωμί) και χρήματα σε κέρματα και τα παιδιά ορμούσαν για να πάρουν την κουλούρα ή τα κέρματα. Τέλος με τραγούδια και τουφεκιές έφταναν στο σπίτι του γαμπρού. Εκεί στην κύρια είσοδο περίμενε η μάνα του γαμπρού και έδινε στη νύφη να φάει καρύδια με μέλι και έβαζε το σίδερο, για να πατήσει η νύφη μπαίνοντας στο σπίτι. Όταν έμπαιναν μέσα κάθονταν και αμέσως έβαζαν να καθίσει στην ποδιά της νύφης ένα αγόρι, που είχε στη ζωή και τους δύο γονείς του. Όρθιες γύρω από τον καναπέ κοπέλες τραγουδούσαν τη νύφη: Σήμερα λάμπει ο ουρανός , σήμερα λάμπει η μέρα, σήμερα στεφανώνεται ο αετός την περιστέρα. Προσέφεραν κεράσματα και σε λίγο άρχιζε ο χορός. Πρώτη χόρευε η νύφη με το τραγούδι: Νύφη μου ωραιότατη , πώχεις περίσσια χάρη, για πες μας που το διάλεξες ,αυτό το παλικάρι……Εν συνεχεία χόρευε ο γαμπρός με το τραγούδι: Γαμπρέ μου σε παρακαλώ ,μία χάρη να μας κάνεις, Το άνθος που σου δώσαμε ,να μη μας το μαράνεις…..Τρίτος χόρευε ο κουμπάρος με το τραγούδι: Κουμπάρε καλορίζικε, πώχεις πολύ καμάρι ,να δώσει ο Θεός και η Παναγιά, να βάλεις και το λάδι……Τέλος η νύφη με το μαντήλι στο χέρι καλούσε στο χορό τον πεθερό της ,την πεθερά της, τους κουνιάδους της και άλλους και ο χώρος συνεχιζότανε με διάφορα ωραία τραγούδια ως αργά το απόγευμα. Το βράδυ οι καλεσμένοι στο σπίτι του γαμπρού καθόντουσαν στο τραπέζι και ακολουθούσε γενναίο φαγοπότι. Το ίδιο γινότανε και με τους καλεσμένους στο σπίτι της νύφης. Όλοι σχεδόν οι κάτοικοι του χωριού μοιρασμένοι άλλοι στο σπίτι του γαμπρού και άλλοι στο σπίτι της νύφης τρώγανε και γλεντούσαν. Για μας τα παιδιά, στρώνανε στα πάτωμα μία μπατανία και εκεί απάνω καθισμένοι σταυροπόδι τρώγαμε κι εμείς. Μόλις προχωρούσε κάμποσο το φαγοπότι ένας από τους καλεσμένους άρχιζε το τραγούδι του γάμου και κάθε στροφή του την επαναλάμβαναν όλοι μαζί. Το τραγούδι αυτό που το γράφω παρακάτω είναι μοναδικό και τραγουδιέται μόνο στην Αλαγονία ειδικά στο τραπέζι του γάμου. Είναι τραγούδι της τάβλας και στη μελωδία του μοιάζει με τα ριζίτικα τραγούδια της Κρήτης. «Σαν τρώμε και σαν πίνουμε σαν λιανοτραγουδάμε δεν κάνουμε κι ένα καλό καλό για την ψυχή μας. Να πάμε να φυλάξουμε στις τρίχας το γεφύρι κει που περνάει ο βοϊβόδας με τους αλυσωμένους. Να κόψουμε τους άλυσσους να φύγουν οι σκλαβωμένοι να πάει κι ο νιος κει ως αγαπά στην αγαπητικιά του». Εν συνεχεία λέγονται και πολλά άλλα τραγούδια της τάβλας ενώ συνεχίζεται ο μεζές και το κρασί μέχρις αργά τη νύχτα ,όπου αποσύρονται οι νεόνυμφοι στον νυφικό κοιτώνα και εν συνεχεία σιγά, σιγά φεύγουν και οι καλεσμένοι για τα σπίτια τους. Το μεσημέρι της επόμενης ημέρας το συμπεθεριό του γαμπρού επισκέπτονται το σπίτι της νύφης όπου τους κάνουν τραπέζι και τρώνε ,πίνουν και γλεντάνε μέχρις αργά το απόγευμα. Το μεσημέρι της επόμενης τρίτης ημέρας το συμπεθεριό της νύφης επισκέπτεται το σπίτι του γαμπρού, όπου τους κάνουνε τραπέζι και ακολουθεί γλέντι με το οποίο και τελειώνει η εορτή του γάμου. Το φθινόπωρο του 1914 άρχισα να φοιτώ ύστερα από εισιτήριες εξετάσεις στο Ελληνικό Σχολείο. Το Σχολείο αυτό που βρισκότανε στην Αρτεμισία και εξυπηρετούσε όλα τα παιδιά όλων των χωριών του Δήμου Αλαγονίας. Εκεί πηγαίναμε κάθε πρωί και το βράδυ επιστρέφαμε στο χωριό μας και στα σπίτια μας. Τα μαθήματα γινόντουσαν το πρωί τέσσερις ώρες και απόγευμα δύο ώρες. Κάθε ημέρα πρωί ,πρωί σηκωνόμαστε, ετοιμαζόμαστε και ξεκινούσαμε για την Αρτεμισία, όπου ήτανε το Ελληνικό Σχολείο. Περπατούσαμε μία και μισή ώρα σε ανώμαλο δρόμο, με ανηφόρες και κατηφόρες, περνούσαμε ορμητικά ποτάμια και φθάναμε πολλές φορές με βροχή και χιόνια στο Σχολείο. Εκεί αρχίζαμε τα μαθήματα, που τέλειωναν το μεσημέρι. Μόλις σχόλαγε το σχολείο πηγαίναμε στη Θεοτόκο ή στο κάτω Καμάρι ή στο Κοτσομίλι ή στην Καματερού και τρώγαμε το φτωχικό φαγητό που είχαμε φέρει μαζί μας από το σπίτι μας. Οι παραπάνω τοποθεσίες είχανε βρύσες με νερό εκτός από την Καματερού, που δεν είχε νερό, αλλά είχε μεγάλο χώρο για να παίξουμε. Το φτωχικό μας φαγητό ήτανε ξερό συνήθως ψωμί κούκλινο και καμιά σαρδέλα ή μισή ρέγκα, που αγοράζαμε στην Αρτεμισία. Πολυτέλεια ήτανε να έχει κανείς λίγο τυρί ή κανένα αυγό. Μια ρέγκα την αγοράζαμε συνήθως δυο μαθητές, την κόβαμε στη μέση και ύστερα ρίχναμε κορώνα ή γράμματα για το ποιος θα πάρει την ουρά ή το κεφάλι. Τα μαγαζιά της Αρτεμισίας που αγοράζαμε τις ρέγκες ή τις σαρδέλες ήτανε του Χατζή, του Δικαίου και του Κωτσολιά ο οποίος πούλαγε τις ρέγκες μια δεκάρα μία, δεκαπέντε δύο. Μόλις ξετρώγαμε αρχίζαμε το παιχνίδι ή διαβάζαμε για τα απογευματινά μαθήματα που άρχιζαν το χειμώνα στις δύο και το καλοκαίρι στις τέσσερις το απόγευμα και ήταν διαρκείας δύο ωρών. Μόλις σχόλαγε το σχολείο επιστρέφαμε στο χωριό μας και πολλές φορές βρεγμένοι από τη βροχή και πουντιασμένοι από το κρύο και ετοιμαζόμαστε για τα μαθήματα της επόμενης ημέρας. Αν σκεφθεί κανείς σήμερα με τις ανέσεις της συγκοινωνίας, πόσο κοπιάζαμε να πηγαινοερχόμαστε κάθε ημέρα με τα πόδια στο σχολείο βαδίζοντας με βροχή και χιόνι επί τρεις και πλέον ώρες καθημερινώς και περνώντας την ημέρα μας στο ύπαιθρο κάθε μεσημέρι, θα παραδεχτεί ότι η φοίτηση μας στο Ελληνικό Σχολείο και η επίδοση μας στα μαθήματα ήταν ένας άθλος, απίστευτος για τα σημερινά παιδιά, και ότι ήταν θέλημα Θεού να μάθουμε γράμματα, γιατί μόνον η θεία Χάρις θα μπορούσε από τόσους κινδύνους που απειλούσαν κάθε ημέρα από τις κακουχίες το τρυφερό και ασθενικό σώμα μας. Αρκεί να σημειώσω ότι η «Λουσίνα», ένα ορμητικό ποτάμι που περνούσαμε κάθε μέρα, δεν είχε γέφυρα και γι’ αυτό όταν έβρεχε κι’ είχε κατεβασιά ερχόντουσαν οι γονείς μας για να μας περάσουν με κάτι καδρόνια από τη μία όχθη στην άλλη. Εδώ πρέπει να σημειώσω πως όλες αυτές οι δυσκολίες που φαίνονται σήμερα και σε μένα τον ίδιο ανυπέρβλητες δεν έσπαγαν το ηθικό μας, ούτε μας δημιουργούσαν συναισθήματα αποστροφής και φυγής από το σχολείο, πρώτα πρώτα γιατί όλα αυτά τα θεωρούσαμε σαν συνέπεια της ζωής μας στα χωριά και έπειτα γιατί όλη αυτή την τιτάνια προσπάθεια την κάναμε πολύ μαζί και κανείς από μας δεν μπορούσε να αγανακτήσει ζηλεύοντας τη θέση του άλλου συμμαθητή του, επειδή όλοι «βράζαμε στο ίδιο καζάνι». Ο τρόπος όμως αυτής της ζωής ενώ από τη μία μεριά μας κούραζε σωματικά ,είχε από την άλλη μεριά ωφέλιμες και ευεργετικές επιπτώσεις στην ψυχή μας και στην καλή διαμόρφωση του χαρακτήρα μας ,γιατί μας καλλιέργησε φυσικά και αβίαστα όλα τα ευγενή συνθήματα όπως της φιλίας ,της συμπάθειας και αλληλοβοηθείας ,της υπομονής και καρτερίας ,του θάρρους και της αποφασιστικότητας κ.ά.. Έτσι εξ’ «απαλών ονύχων» γνωρίσαμε τις δυσκολίες της ανθρώπινης ζωής και μάθαμε να τις αντιμετωπίζουμε. Αυτό σφυρηλάτησε το χαρακτήρα μας και μας ωφέλησε ασφαλώς και στην μετέπειτα ζωή μας σαν άντρες.\n← ΙΕΡΑ ΜΟΝΗ ΜΑΡΔΑΚΙΟΥ\nΟ ΤΑΥΓΕΤΟΣ ΚΑΙ Η ΣΙΩΠΗ →


Ένα μικρό κόλπο για να κάνεις το dry shampoo να διαρκέσει περισσότερο | Lime+Life\nΈνα μικρό κόλπο για να κάνεις το dry shampoo να διαρκέσει περισσότερο\nΠαρασκευή, Ιανουάριος 26, 2018 - 09:00\nΛογίζεται ήδη ως ένας μικρός θησαυρός στο μπάνιο σου αφού σε σώζει την τελευταία στιγμή σε μία δύσκολη μέρα των μαλλιών σου. Το dry shampoo είναι έναhero product που όλες έχουμε χρησιμοποιήσει, είτε για να πάμε το λούσιμο λίγο πιο μετά, είτε απλά για να δώσουμε λίγο όγκο στα μαλλιά.\nΠώς θα σου φαινόταν όμως αν μπορούσες να μεγαλώσεις τη διάρκεια του dry shampoo στα μαλλιά σου; Θα χρειαστείς το dry shampoo φυσικά, μία βούρτσα και το σεσουάρ. Αυτό που πρέπει να κάνεις δεν διαφέρει από την ήδη γνώριμη διαδικασία. Απλά περιλαμβάνει ένα ακόμα βήμα που κάνει τη διαφορά.\nΑφού ψεκάσεις από τη σωστή απόσταση το dry shampoo στις ρίζες των μαλλιών σου, περίμενε περίπου ένα λεπτό για να απορροφηθεί και στη συνέχεια χρησιμοποίησε το σεσουάρ στο σημείο. Τελείωσε χτενίζοντας τα μαλλιά με τη βούρτσα.\nΟυσιαστικά, ο θερμός αέρας από το σεσουάρ, σταθεροποιεί το προϊόν, δίνει περισσότερο όγκο και του χαρίζει μεγαλύτερη διάρκεια. Δεν χάνεις τίποτα να το δοκιμάσεις, αντίθετα μπορεί να κερδίσει μία μέρα παραπάνω πριν το λούσιμο.\nΤο πιο στιλάτο μανικιούρ της άνοιξης ανήκει στον οίκο Prada\n5 τρόποι να ανανεώσεις το top bun στο καθημερινό σου hairstyle\nMay 15, 2018 - 09:00\nΤα χρώματα που επιλέγουν οι fashionistas για το μανικιούρ\nΟ πιο κομψός τρόπος να χρησιμοποιήσεις ένα metallic βερνίκι στο μανικιούρ σου\nMay 9, 2018 - 08:45\nΑυτά τα χτενίσματα είναι ιδανικά για όλες τις ώρες της μέρας


Το ΠΙΟΠ στη 17η διαδικτυακή Διεθνή Έκθεση Βιβλίου Θεσσαλονίκης | mononews\n20 Νοεμβρίου 2020 15:39\n• «Κυκλαδένια» (μαγνητοσκοπημένη αφήγηση για παιδιά 5-12 ετών)\nΔείτε το παραμύθι εδώ.\n• «Μαρμαράς θε’ να γενώ τα μάρμαρα να πελεκώ» (μαγνητοσκοπημένη παρουσίαση για εκπαιδευτικούς και γονείς)\n• «Η ασημένια ζώνη» (μαγνητοσκοπημένη αφήγηση για παιδιά 5-12 ετών)\n• «Ανώνυμη αρχιτεκτονική. Μια άρρητη παρουσία» του Δημήτρη Φιλιππίδη\n• «Οι πετράδες της Λέσβου. Κοινωνικά δίκτυα, τεχνικές και τοπική ιστορία (1850-1950)» του Χρήστου Ν. Χατζηλία\n• «Χίος. Τόπος εντός» του Στρατή Βογιατζή\nέκθεση βιβλίωνΠΙΟΠΠολιτιστικό Ίδρυμα Ομίλου Πειραιώς (ΠΙΟΠ)


Μαρ 3, 2021 Μαρ 3, 2021 Κωνσταντίνος Ράντελερ\nΚατά τη διάρκεια εικονικής εκδήλωσης με θέμα «Unbox & Discover», η Samsung παρουσίασε τη σειρά οθονών 2021, που περιλαμβάνει MICRO LED, Neo QLED, lifestyle τηλεοράσεις, monitors και soundbars. Καθώς οι άνθρωποι πλέον περνούν περισσότερο χρόνο στο σπίτι, οι τελευταίες καινοτομίες της Samsung τους δίνουν τη δυνατότητα να αξιοποιούν στο έπακρο τις οθόνες τους, ώστε να εργάζονται και να επικοινωνούν αποτελεσματικά, αλλά και να εξερευνούν τα προσωπικά τους ενδιαφέροντα.\nΗ τεχνολογία Micro LED παρουσιάστηκε από τη Samsung για πρώτη φόρα το 2018, με την οθόνη The Wall. Η The Wall είναι μια πλήρως αρθρωτή οθόνη, που αποτελείται από επιμέρους μονάδες και μπορεί να φτάσει σε διαστάσεις μέχρι και τις 292 ίντσες. Για την εγκατάσταση της The Wall στο σπίτι ή στο γραφείο απαιτείται επαγγελματική βοήθεια.\nΗ Neo QLED διαθέτει τον επεξεργαστή Neo Quantum της Samsung και τα νέα Quantum Mini LED, που έχουν το 1/40 του μεγέθους των συμβατικών LED, παρέχοντας λεπτομερή έλεγχο φωτισμού. Με βαθύτερο μαύρο, εντονότερο φωτισμό και πιο έξυπνη από ποτέ τεχνολογία αναβάθμισης εικόνας, η Samsung Neo QLED προσφέρει μια εξαιρετικά ρεαλιστική εικόνα.\nΗ Neo QLED απευθύνεται, επίσης, σε όσους αγαπούν την άσκηση, δίνοντας τους τη δυνατότητα να χρησιμοποιήσουν την ολοκληρωμένη πλατφόρμα γυμναστικής και ευεξίας, Samsung Health. Από την άνοιξη του 2020 που ανακοινώθηκε, το Samsung Health βοήθησε τους χρήστες να παραμείνουν σε φόρμα, με εφαρμογές τρίτων για κάθε ζητούμενο φυσικής κατάστασης και απρόσκοπτη συνδεσιμότητα με κινητές συσκευές και wearables. Το 2021, το Samsung Health επεκτείνει τις λειτουργίες του παρουσιάζοντας το Smart Trainer. Προαιρετικά με τη χρήση κάμερας, η λειτουργία Smart Trainer χρησιμοποιεί τεχνολογία τεχνητής νοημοσύνης και όσο ο χρήστης γυμνάζεται σύμφωνα με τις οδηγίες του βίντεο, αναλύει τη στάση του σώματος του και παρέχει σχόλια σε πραγματικό χρόνο για τη βελτίωση της φόρμας του και την αξιοποίηση στο έπακρο του προγράμματος εξάσκησης.\nDota: Dragon’s Blood, μια πρώτη μάτια στην νέα σειρά του Netflix


Βιβλίων Θήκη… σε δράση\nΗ επιτροπή Βιβλιοθήκης, με Υπεύθυνη Καθηγήτρια την κ. Νατάσα Προεστού, οργάνωσε τις πιο κάτω δράσεις:\nΙ. Αρχές Σεπτεμβρίου συμφωνήθηκαν οι Κανονισμοί Λειτουργίας της Βιβλιοθήκης και κοινοποιήθηκαν τόσο στους μαθητές όσο και στους εκπαιδευτικούς. Η δράση αυτή επεδίωκε τον σεβασμό του χώρου της Βιβλιοθήκης αλλά και όσων βρίσκονται εντός και μελετούν.\nΙΙ. Σε πολλές χώρες του κόσμου υπάρχει η τάση τα τελευταία χρόνια για ανταλλαγή βιβλίων. Είναι ένας εύκολος και οικονομικός τρόπος να αποκτήσει κανείς νέα βιβλία και να προσφέρει βιβλία που έχει διαβάσει και δεν χρειάζεται πια. Αν και στον τόπο μας η ανταλλαγή βιβλίων δεν είναι ιδιαίτερα διαδεδομένη, στο σχολείο μας την προωθούμε τα τελευταία χρόνια. Τη βδομάδα από τις 11.10.19 μέχρι τις 15.10.19 έγινε συγκέντρωση μεταχειρισμένων βιβλίων από μαθητές και καθηγητές με σκοπό να λειτουργήσει το ανταλλακτήριο βιβλίων. Η δράση αυτή, με τίτλο: «Το διάβασες; Μην το κρατάς! Αντάλλαξέ το!!!» είχε μεγάλη απήχηση, αφού οι μαθητές φυλλομέτρησαν βιβλία και πήραν δωρεάν όποιο τους άρεσε.\nΙΙΙ. Με στόχο την καλλιέργεια της αγάπης για τη λογοτεχνία και τα βιβλία γενικότερα, η Επιτροπή Βιβλιοθήκης προκήρυξε διαγωνισμό φιλαναγνωσίας από τις 2.12.2019 μέχρι τις 10.4.2020.\nΣΧΟΛΙΚΗ ΧΡΟΝΙΑ 2019 – 2020\nΠΑΡΟΥΣΙΑΣΗ ΛΟΓΟΤΕΧΝΙΚΟΥ ΒΙΒΛΙΟΥ\nΕΝΔΟΣΧΟΛΙΚΟΣ ΔΙΑΓΩΝΙΣΜΟΣ ΦΙΛΑΝΑΓΝΩΣΙΑΣ\n2.12.2019 – 10.4.2020\nVI. Στο πλαίσιο των δράσεων της Επιτροπής Βιβλιοθήκης λειτουργεί κάθε Τετάρτη, κατά τη διάρκεια του 2ου διαλείμματος, η Λέσχη Ανάγνωσης. Με σκοπό την αισθητική απόλαυση λογοτεχνικών βιβλίων ηθοποιοί - σεναριογράφοι, λογοτέχνες και εκπαιδευτικοί διαβάζουν αποσπάσματα από λογοτεχνικά έργα. Μέχρι τώρα τα παιδιά και οι καθηγητές του Σχολείου είχαν την ευκαιρία να απολαύσουν λογοτεχνικές αναγνώσεις από τον κύπριο ποιητή Μιχάλη Παπαδόπουλο και τους εκπαιδευτικούς του Γυμνασίου μας Ελένη Συμεού, Μαρία Ζωγράφου, Μαρίνα Ιωάννου και Άντρο Παύλου.\nV. Η Επιτροπή Βιβλιοθήκης πραγματοποίησε στον χώρο της Βιβλιοθήκης Έκθεση Βιβλίου σε συνεργασία με το βιβλιοπωλείο «Ελλάς». Στόχος της δράσης αυτής που πραγματοποιήθηκε από τις 27 μέχρι τις 29 Ιανουαρίου 2020 ήταν να έλθουν οι μαθητές σε επαφή με το καλό και ποιοτικό βιβλίο.


Κερδίστε 1 τραπέζι για τη βραδιά των Χριστουγέννων! - Kardamo Comfort Cuisine\nΚερδίστε 1 τραπέζι για τη βραδιά των Χριστουγέννων!\nHome / Τα νέα μας / Κερδίστε 1 τραπέζι για τη βραδιά των Χριστουγέννων!\nΚΛΗΡΩΣΕΙΣ / 11 December 2017\nΦέτος νιώστε τη μαγεία των Χριστουγέννων στην Καλαμάτα! Το Κάρδαμο δίνει την ευκαιρία σε έναν τυχερό ή τυχερή να κερδίσει ένα τραπέζι στο εστιατόριό μας για τη βραδιά των Χριστουγέννων!\nΟ νικητής που κερδίζει ένα γεύμα αξίας 40€ στο Κάρδαμο είναι ο κ. Κανέλλοπουλος Σάββας! Ευχαριστούμε θερμά για τις συμμετοχές σας, σας ευχόμαστε Καλά Χριστούγεννα με υγεία, πρόοδο και… καλό φαγητό!\nΠάρτε μία… γεύση από τη γιορτινή ατμόσφαιρα στην κεντρική πλατεία της πόλη μας και την πλατεία Σιδηροδρομικού Σταθμού λίγα μέτρα πιο πέρα, όπου βρίσκεται το Κάρδαμο!\nΘα χαρούμε να σας εξυπηρετήσουμε και να δοκιμάσετε τα πιάτα μας! Μάθετε για το menu μας εδώ.\n1 τραπέζι για την ημέρα των Χριστουγέννων\nΔώρα – Κληρώσεις. Τα δώρα του Διαγωνισμού θα είναι 1 γεύμα αξίας έως 40,00 ευρώ στο εστιατόριο Κάρδαμο για τη βραδιά των Χριστουγέννων 2017, το οποίο ο νικητής θα αξιοποιήσει με ένα ή περισσότερα άτομα. Ο νικητής θα ανακοινωθεί στην ιστοσελίδα και τα social media της Εταιρίας την 22η Δεκεμβρίου 2017. Κάθε συμμετέχων διαγωνιζόμενος μπορεί να αναδειχθεί μόνο μία φορά νικητής και να λάβει μόνο μία φορά το δώρο του. Κάθε συμμετέχων έχει δικαίωμα για μία μόνο συμμετοχή στον διαγωνισμό. Επιπλέον συμμετοχές από τον ίδιο διαγωνιζόμενο δεν θα καταμετρούνται. Στην λήξη του Διαγωνισμού, θα γίνει κλήρωση ανάμεσα σε όλους τους συμμετέχοντες. Για την ανάδειξη του νικητή, θα χρησιμοποιηθεί διαδικτυακό εργαλείο κλήρωσης. Ο νικητής του Διαγωνισμού δεν έχει το δικαίωμα να ορίσει υποκατάστατο πρόσωπο για τη λήψη των δώρων ούτε και να ζητήσει την ανταλλαγή του με χρήματα ή άλλα αντικαταστατά πράγματα.\nΠληροφορίες. Ο διαγωνισμός ισχύει από 12 Δεκεμβρίου 2017 έως 20 Δεκεμβρίου 2017. Αφορά γεύμα συνολικής αξίας 40,00 ευρώ και έχει το δικαίωμα να συνοδεύεται από όσα άτομα επιθυμεί, αρκεί να ενημερώσει κατά την επικοινωνία του μαζί μας και κατόπιν διαθεσιμότητας του μαγαζιού. Εφόσον το γεύμα του νικητή ξεπεράσει τη συνολική αξία του δώρου, η διαφορά θα πρέπει να καλυφθεί από τον ίδιο και όχι από το μαγαζί. Ο νικητής θα κάνει κράτηση για συγκεκριμένη ώρα για το βράδυ της 25ης Δεκεμβρίου 2017. Εφόσον δεν είναι παρών κατά την προγραμματισμένη ώρα, το μαγαζί έχει το δικαίωμα να ακυρώσει το δώρο.\nΓια οποιαδήποτε επικοινωνία σχετικά με το διαγωνισμό οι συμμετέχοντες μπορούν να επικοινωνήσουν με e-mail στο info@kardamo.gr. Ο νικητής θα ανακοινωθεί και θα ειδοποιηθεί στις 22 Δεκεμβρίου 2017. Εφόσον δεν καταστεί δυνατή η επικοινωνία, κατά την ίδια ημέρα, θα χάσει το δικαίωμα του δώρου. Ο νικητής πρέπει μέχρι τις 23 Δεκεμβρίου 2017 να επιβεβαιώσει ότι θα παρευρεθεί κατά το βράδυ των Χριστουγέννων για το τραπέζι του.\nΤο δώρο είναι αποκλειστικά για το βράδυ της 25ης Δεκεμβρίου 2017.\nΕξαιρούνται οι υπάλληλοι του εστιατορίου «Κάρδαμο», καθώς και οι συγγενείς τους πρώτου (Α΄) βαθμού και οι σύζυγοί τους. Όλοι οι συμμετέχοντες στο Πρόγραμμα αποδέχονται πλήρως και χωρίς καμία επιφύλαξη τους παρόντες όρους χρήσης. Αν κάποιος δεν αποδέχεται τους όρους χρήσης δεν θα πρέπει να συμμετέχει στο Πρόγραμμα.\nTagsmenu, Διαγωνισμός, Καλαμάτα, Κάρδαμο, τραπέζι, Χριστουγέννων\nComfort Cuisine - Νέα εικόνα, ίδια φιλοσοφία!\nΔευ. - Παρ. : 1μμ - 1πμ\nΣαβ. - Κυρ. : 1μμ - 1πμ\nCopyright © 2017 – 2019 Κάρδαμο. Created by


Ομιλία Βουλευτή Ν. Νικολαΐδη στην Ολομέλεια για τον Προϋπολογισμό του 2014 | Νίκος Νικολαΐδης\nΟμιλία Βουλευτή Ν. Νικολαΐδη στην Ολομέλεια για τον Προϋπολογισμό του 2014\nΣυζητούμε φέτος τον πρώτο Προϋπολογισμό της χώρας μας μετά την υπογραφή της Δανειακής Σύμβασης και του Μνημονίου τον περασμένο Απρίλιο.\nΕνός Μνημονίου το οποίο ήδη υπέστη δύο επικαιροποιήσεις οι οποίες απέδειξαν στην πράξη εκείνο που η ΕΔΕΚ προειδοποιούσε από την αρχή. Ότι μέσα από τη διαδικασία των τριμηνιαίων αξιολογήσεων από την Τρόικα, ιδιαίτερα όταν δεν υπάρχει σθεναρή και τεκμηριωμένη διαπραγμάτευση απόν την πλευρά μας, το Μνημόνιο θα καθίσταται χειρότερο κάθε φορά.\nΤο τελευταίο επικαιροποιημένο μνημόνιο που συμφώνησε η Κυβέρνηση με την Τρόικα τον περασμένο Νοέμβριο, περιέχει σημαντικές προσθήκες και διαφοροποιήσεις που το καθιστούν δυσμενέστερο από το επικαιροποιημένο μνημόνιο του Σεπτεμβρίου και από το αρχικό Μνημόνιο του Απριλίου.\nΠέρα όμως από τους οικονομική διάσταση της χειροτέρευσης του Μνημονίου, αναδεικνύεται και ένα σοβαρό θεσμικό θέμα. Ενώ βρίσκονταν σε εξέλιξη στη Βουλή διαδικασίες εξέτασης πιθανής νομοθετικής ρύθμισης τόσο της μείωσης των επιτοκίων όσο και της προστασίας της πρώτης κατοικίας από εκποίηση, η Τρόικα, με τη σύμφωνη γνώμη της κυβέρνησης πρόσθεσε ρήτρες στο επικαιροποιημένο Μνημόνιο, οι οποίες απαγορεύουν τέτοιες ρυθμίσεις, απαγορεύοντας ουσιαστικά και τη συζήτηση στη Βουλή. Αυτή ή απαγόρευση είναι μια απροκάλυπτη επέμβαση στο θεσμικό ρόλο της Βουλής. Η Τρόικα ουσιαστικά επιχειρεί να ακυρώσει την Κυπριακή Βουλή.\nΕίναι φανερό ότι από την όλη εξέλιξη με το επικαιροποιημένο μνημόνιο εγείρεται μείζον πολιτικό θέμα για την κυβέρνηση. Πώς η κυβέρνηση μας δέχτηκε να προστεθούν μια σειρά από δυσμενείς και απαράδεκτες πρόνοιες; Γιατί δεν υπήρξε η απαιτούμενη υπό τις περιστάσεις διαπραγμάτευση και διεκδίκηση για μείζονος σημασίας θέματα για το λαό μας; Η Κυβέρνηση οφείλει να δώσει απαντήσεις στον κυπριακό λαό. Και αν προτίθεται να συνεχίσει να μην διαπραγματεύεται υπεύθυνα και σθεναρά τις επόμενες επικαιροποιήσεις του Μνημονίου, θα πρέπει να δικαιολογήσει στον κυπριακό λαό το γεγονός ότι το Μνημόνιο τελικά, αντί να βοηθήσει την κυπριακή οικονομία, θα την επιβαρύνει κάθε φορά και περισσότερο και θα την οδηγεί σε ένα αδιέξοδο και επικίνδυνο φαύλο κύκλο.\nΜια οικονομία που ήδη βρίσκεται στα όρια της. Που δεν έχει ακόμα ξεφύγει τον κίνδυνο της κατάρρευσης. Με τον κυπριακό λαό να ζει ακόμα στο φόβο και στην αβεβαιότητα. Με πολλές χιλιάδες οικογενειών να ζουν ήδη μέσα στη φτώχεια, την ανεργία και την απόγνωση. Αυτές είναι οι πρωτόγνωρες και δραματικές συνθήκες στις οποίες ζει σήμερα η πατρίδα μας, και το Μνημόνιο έχει τη δική του καθοριστική συμβολή σε αυτή την κατάσταση, αντί να συμβάλει προς την αντίθετη κατεύθυνση, προς την κατεύθυνση εξόδου από την κρίση.\nΕν μέσω αυτής της κατάστασης, έχομε μπροστά μας τον κρατικό Προϋπολογισμό για το 2014.\nΈνας κρατικός Προϋπολογισμός, δεν είναι απλά ένας ισολογισμός εσόδων – εξόδων. Ένας ετήσιος Προϋπολογισμός, εκφράζει κατά κύριο λόγο την οικονομική πολιτική της κυβέρνησης, και αποτελεί το κατ’ εξοχήν εργαλείο προώθησης της δημοσιονομικής πολιτικής, αλλά και αντιμετώπισης των ευρύτερων προβλημάτων της οικονομίας.\nΠοια είναι τα σημερινά προβλήματα που καλείται να αντιμετωπίσει ο Προϋπολογισμός; Ο τόπος μας βρίσκεται ακόμα σε βαθειά κρίση και αυτή η κρίση εκφράζεται σε σοβαρά προβλήματα που παρατηρούνται σε 4 κυρίως τομείς:\nΠροβλήματα στα δημόσια οικονομικά\nΗ ύφεση, η ανάγκη για ανάπτυξη και καταπολέμηση της ανεργίας\nκαι τα κοινωνικά προβλήματα που πλήττουν την κοινωνική συνοχή.\nΗ πρώτη ευθύνη και προτεραιότητα της κυβέρνησης, και του κράτους μας γενικότερα, πρέπει να είναι η αντιμετώπιση αυτών των προβλημάτων, ώστε να διευκολυνθεί η έξοδος του τόπου από την κρίση. Το βασικό ερώτημα που τίθεται είναι κατά πόσον ο Προϋπολογισμός που έχει κατατεθεί από την Κυβέρνηση εκφράζει και εξυπηρετεί αυτή την προτεραιότητα.\nΟ κατατεθείς Προϋπολογισμός δεν έχει τις δυνατότητες και υστερεί σημαντικά από του να έχει τις δυνατότητες να συμβάλει αποτελεσματικά στην αντιμετώπιση των προβλημάτων αυτών. Για τους πιο κάτω λόγους:\nΠρώτα και κύρια, λόγω της φιλοσοφίας του. Ο Προϋπολογισμός βρίσκεται και εκφράζει απόλυτα τη βασική φιλοσοφία του Μνημονίου. Κύριος στόχος του είναι η διατήρηση των δημοσιονομικών δεικτών μέσα στα όρια που έχουν τεθεί από το Μνημόνιο. Αυτός ο στόχος ασφαλώς δεν είναι κακός, είναι ένας θεμιτός στόχος. Όταν όμως η επίτευξη του στόχου αυτού επιχειρείται λογιστικά και μονοδιάστατα, μέσα από μειώσεις δαπανών και επιβολή φορολογιών, όταν αγνοούνται άλλες σημαντικές οικονομικές παράμετροι, όπως η αντιμετώπιση της ύφεσης και η ανάπτυξη, όταν δεν αξιολογείται σωστά η κοινωνική διάσταση του Προϋπολογισμού, η ανάγκη επίλυσης των διογκούμενων κοινωνικών προβλημάτων και η διαφύλαξη της κοινωνικής συνοχής, τότε αυτός ο Προϋπολογισμός και αυτή η προσέγγιση δεν βοηθά στην επίτευξη του κυρίως στόχου. Και ο κύριος στόχος είναι να μπορέσει η οικονομία μας να επανέλθει στις αγορές το 2016, όταν θα έχει εξαντληθεί το δάνειο των 10 δις της Τρόικα. Ένας στόχος ο οποίος πρέπει να εξυπηρετηθεί ασφαλώς χωρίς να υπάρξουν παράπλευρες κοινωνικές απώλειες για τον κυπριακό λαό.\nΟ στόχος της εξόδου από την κρίση και της επανόδου στις αγορές δεν μπορεί να υλοποιηθεί χωρίς έξοδο από την ύφεση, και έξοδος από την ύφεση δεν μπορεί να γίνει χωρίς ανάπτυξη. Οι περικοπές μισθών και οι φορολογίες δεν οδηγούν παρά μόνο σε ένα φαύλο κύκλο ύφεσης και περισσότερων ελλειμμάτων.\nΣτον προτεινόμενο προϋπολογισμό, μειώνονται μεν οι λειτουργικές δαπάνες της κρατικής μηχανής, και αυτό είναι ένα βήμα σωστό. Όμως, ταυτόχρονα, όχι απλά μειώνονται αλλά καθηλώνονται και οι αναπτυξιακές δαπάνες. Η μείωση αναπτυξιακών δαπανών σε περίοδο ύφεσης, και η Κύπρος περνά τη χειρότερη ύφεση που αντιμετώπισε ποτέ, είναι τεράστιο λάθος. Σε μια περίοδο σοβαρής έλλειψης ρευστότητας στην αγορά, η συρρίκνωση των κρατικών αναπτυξιακών δαπανών θα σκοτώσει τελείως την προοπτική της ανάπτυξης. Εκτός αυτού, στέλλεται ένα μήνυμα και εκπέμπεται μια εικόνα έλλειψης αισιοδοξίας και εμπιστοσύνης από το ίδιο το κράτος προς την οικονομία, τη στιγμή που η τόνωση της εμπιστοσύνης προς την κυπριακή οικονομία είναι απαραίτητα προϋπόθεση για να βγει η χώρα από τα οικονομικά αδιέξοδα.\nΈνα άλλο στοιχείο που θέλουμε να επισημάνουμε είναι η μεγάλη μείωση στις κοινωνικές δαπάνες, κατά €130 εκατομμύρια. Περνούμε μια εποχή όπου οι πολίτες αναμένουν από το κράτος στήριξη και προστασία για να αντέξουν στα οικονομικά και κοινωνικά προβλήματα που αντιμετωπίζουν. Μέχρι σήμερα μόνο προθέσεις ακούμε από την Κυβέρνηση. Στην πράξη το μόνο που βλέπουμε είναι μειώσεις στους Προϋπολογισμούς, και μάλιστα μειώσεις χωρίς εμφανή στόχευση, και εύλογα κάποιος μπορεί να διερωτηθεί πως μπορεί να μειωθούν οι κοινωνικές δαπάνες χωρίς στόχευση, ή πως μπορεί να υπάρξει στόχευση χωρίς να υπάρχει συγκροτημένη φιλοσοφία κοινωνικής πολιτικής.\nΕίναι επίσης σημαντικό να τονιστεί πως η χώρα μας δεν θα μπορέσει να έχει πραγματικά αποτελεσματικούς προϋπολογισμούς, αν δεν προχωρήσει παράλληλα και η λήψη διαρθρωτικών μέτρων που θα εκσυγχρονίσουν και θα βελτιώσουν την κρατική μηχανή. Δεν είδαμε σε αυτούς τους Προϋπολογισμούς τη σχέση και τη διασύνδεση τους με τα διαρθρωτικά μέτρα που πρέπει να ληφθούν και κάποια έχουν απλά εξαγγελθεί.\nΩς κοινοβουλευτική ομάδα της ΕΔΕΚ έχουμε καταθέσει μια σειρά από τροπολογίες οι οποίες στοχεύουν να απαμβλύνουν, σε μικρό έστω βαθμό, τις αδυναμίες του Προϋπολογισμού αναφορικά με τους τομείς της ανάπτυξης και της κοινωνικής πολιτικής. Εισηγούμαστε τη μείωση επιλεγμένων λειτουργικών δαπανών της κρατικής μηχανής κατά 5%. Το ποσό που θα εξοικονομηθεί, το οποίο μπορεί να ξεπεράσει τα €15 εκατομμύρια, θα πρέπει να διοχετευθεί προς τις δύο κατευθύνσεις που ο Προϋπολογισμός υστερεί σημαντικά, ανάπτυξη και κοινωνική συνοχή. Θα μπορούσε για παράδειγμα με ένα ποσό μερικών εκατομμυρίων να χρηματοδοτηθούν μικρά αναπτυξιακά έργα στις κοινότητες, τα οποία τα ίδια τα κοινοτικά συμβούλια θα αναλάβουν να προσφοροδοτήσουν και να διεκπεραιώσουν. Υπενθυμίζω ότι κάτι ανάλογο έγινε και το 2009, όταν το Υπουργείο Συγκοινωνιών και Έργων χρηματοδότησε με ένα ποσό 7 εκατομμυρίων έργα σε πέρα από 300 κοινότητες με ευεργετικές συνέπειες για τις κοινότητες και για με ουσιαστική συμβολή στη μείωση της ανεργίας. Επίσης θα μπορούσε από τα κονδύλια που θα εξοικονομηθούν με την πρόταση μας να στηριχτούν ευάλωτες ομάδες, όπως οι μακροχρόνια άνεργοι που δεν καλύπτονται επαρκώς από την κοινωνική πολιτική του κράτους.\nΗ Κοινοβουλευτική Ομάδα της ΕΔΕΚ θα εισηγηθεί επίσης τη δέσμευση αριθμού δαπανών, για σκοπούς καλύτερου κοινοβουλευτικού ελέγχου, ή σε περιπτώσεις όπως τα επιδόματα βάρδιας, όπου θα πρέπει να διαφοροποιηθεί η κυβερνητική πολιτική ώστε να μην θυματοποιηθούν οι εργαζόμενοι που εκ της φύσεως των καθηκόντων τους εργάζονται αναγκαστικά ώρες βάρδιας\nΠέραν όμως των συγκεκριμένων προνοιών του προϋπολογισμού, η κατάθεση του ετήσιου προϋπολογισμού είναι μια ευκαιρία να συζητηθούν και όλα τα σημαντικά ζητήματα που αφορούν την οικονομία μας, όπως είναι:\nΤα ψηλά επιτόκια\nΟι περιορισμοί στις τραπεζικές συναλλαγές\nΟι νέοι τομείς οικονομικής δραστηριότητας\nκαι τέλος ο στρατηγικός σχεδιασμός για έξοδο από το Μνημόνιο\nΑυτά είναι τα μεγάλα ζητήματα του τόπου, και τώρα είναι η ώρα να τα συζητήσουμε σοβαρά και εις βάθος, και να πάρουμε επιτέλους αποφάσεις. Τώρα είναι η ώρα να προχωρήσουμε επιτέλους στον επιβαλλόμενο, συνολικό στρατηγικό σχεδιασμό για έξοδο από την κρίση. Δεν έχουν γίνει δυστυχώς ακόμα αυτά. Ακόμα μιλούμε για την ανάγκη επανεκκίνησης της οικονομίας μας. Η οικονομία μας δεν πρόκειται ασφαλώς να επανεκκινήσει με λόγια. Χρειάζονται αποφάσεις και έργα. Αποφάσεις και έργα εδώ και τώρα. Εμείς ως ΕΔΕΚ έχουμε εδώ και καιρό υποβάλει ένα ολοκληρωμένο, μελετημένο, τεκμηριωμένο σχέδιο για έξοδο από την κρίση. Και να μην μας λένε κάποιοι τι προτείνουμε, υπονοώντας ότι δεν υπάρχει άλλος δρόμος από την μοιρολατρική παράδοση στο μνημόνιο. Προτάσεις υπάρχουν. Εκείνο που χρειάζεται είναι αποφάσεις και πολιτική βούληση. Και χρειάζεται και μια κυβέρνηση που να πάρει αυτές τις αποφάσεις. Γιατί χωρίς αποφάσεις δεν μπορεί να υπάρξει καμιά θετική εξέλιξη.\nΗ πρόταση της ΕΔΕΚ συγκεκριμενοποιείται σε 3 πυλώνες, τρία στάδια μέσα από τα οποία η Κύπρος θα μπορούσε να οδηγηθεί στον πιο πάνω στόχο: ΟΜΑΛΟΠΟΙΗΣΗ-ΕΠΑΝΕΚΚΙΝΗΣΗ-ΑΠΕΜΠΛΟΚΗ.\nΣε ότι αφορά το πρώτο στάδιο, την Ομαλοποίηση της οικονομίας και τη σταθεροποίηση του τραπεζικού τομέα, στόχος πρέπει να είναι η αντιμετώπιση της αστάθειας και των στρεβλώσεων που ακόμα χαρακτηρίζουν την κυπριακή οικονομία.\nΆμεση προτεραιότητα πρέπει να είναι η αποκατάσταση της θεσμικής τάξης, η βελτίωση του τρόπου λειτουργίας της ΚΤ σε διοικητικό επίπεδο, η άρση των αντιπαραθέσεων, φανερών και υποκρυβόμενων, μεταξύ κυβέρνησης και ΚΤ και η βελτίωση της συνεργασίας, της συναντίληψης και του συντονισμού μεταξύ Κεντρικής Τράπεζας και ΥΠΟΙΚ σε καθημερινή βάση.\nΤαυτόχρονα χρειάζεται επίσπευση των διαδικασιών αναδιάρθρωσης και άρσης των περιορισμών στις συναλλαγές του τραπεζικού τομέα και του συνεργατισμού.\nΤο κομβικότερο ίσως στοιχείο για την ομαλοποίηση του χρηματοπιστωτικού μας τομέα είναι η εξασφάλιση επαρκούς ρευστότητας στην αγορά, κάτι που είναι άμεσα συνδεδεμένο με το ύψος των επιτοκίων. Ο χρηματοπιστωτικός τομέας της Κύπρου έχει υποστεί ένα συντριπτικό πλήγμα από τις πρόσφατες αποφάσεις του Eurogroup. Αυτό το γεγονός επιφορτίζει την Ευρωπαϊκή Κεντρική Τράπεζα με την πολιτική, την νομική και ηθική ευθύνη να εξεύρει μηχανισμούς χορηγίας επιπλέον ρευστότητας προς τον τραπεζικό τομέα και στήριξης της φερεγγυότητας των τραπεζών μας γενικότερα. Αν δεν το διεκδικήσουμε όμως, αν δεν το απαιτήσουμε, δεν πρόκειται να μας δοθεί. Χωρίς ισχυρή πολιτική βούληση και σθεναρούς πολιτικούς χειρισμούς δεν θα υπάρξει κανένα αποτέλεσμα και απλά θα συνεχίσουμε να κλαίμε τη μοίρα μας.\nΤο δεύτερο στάδιο της πρότασης μας είναι η πολυσυζητημένη επανεκκίνηση της οικονομίας μας\nΕπανεκκίνηση της οικονομίας, όπως ήδη ελέχθη, δεν πρόκειται να γίνει αν δεν υπάρξει αυτό που δεν είδαμε μέχρι σήμερα: Κεντρικός συντονισμός και εκπόνηση ρεαλιστικού ολοκληρωμένου σχεδίου επανεκκίνησης της οικονομίας\nΧρειάζονται μέτρα μείωσης δαπανών της κρατικής μηχανής, μέτρα αναδιάταξη και ενοποίηση υπηρεσιών\nΧρειάζεται επί τέλους να βρεθεί τρόπος να στηριχτούν πρακτικά και αποτελεσματικά οι μικρομεσαίες επιχειρήσεις. Πριν παύσουμε να έχουμε μικρομεσαίες επιχειρήσεις.\nΧρειάζεται προσπάθεια για αύξηση της απορρόφησης Κονδυλίων από τα Ευρωπαϊκά διαρθρωτικά ταμεία\nΧρειάζονται κίνητρα για επαναπατρισμό κεφαλαίων\nΜέρος όμως της δυναμικής επανεκκίνησης της οικονομίας μας είναι άρρηκτα συνδεδεμένη με κάτι πολύ σημαντικό: Την κοινωνική συνοχή, την άμεση προώθηση μέτρων κοινωνικής προστασίας, γιατί αν καταρρεύσει ο κοινωνικός ιστός, τίποτε δεν θα μείνει όρθιο. Να μην καθυστερήσουν τα σχετικά Νομοσχέδια όπως αυτά που αφορούν τον Τραπεζικό διαμεσολαβητή και την αναδιάρθρωση των δανείων των επιχειρήσεων και των νοικοκυριών ώστε να μπορούν να ανταποκρίνονται στις υποχρεώσεις τους. Και να επιμένουμε, να επανέλθουμε και να επιμένουμε, για την προστασία της πρώτης κατοικίας από εκποιήσεις. Αν η πολιτεία δεν προστατεύσει τους πολίτες της, θα έχει αυτοαναιρεθεί και δεν θα έχει λόγο ύπαρξης και δεν θα έχει καμιά χρησιμότητα στον πολίτη.\nΟ τελικός στρατηγικός μας στόχος δεν μπορεί από το να είναι η απεμπλοκή από το μνημόνιο και τη δανειακή σύμβαση. Εμείς, έχοντας αναλύσει το Μνημόνιο και τη Δανειακή Σύμβαση εκτιμούμε ότι αυτή η δανειακή σύμβαση και το Μνημόνιο οδηγούν τη χώρα μας σε ένα φαύλο κύκλο: ύφεση – περισσότερα μέτρα που θα δημιουργούν νέα ύφεση, η οποία με τη σειρά της και με βάση τη φιλοσοφία του μνημονίου θα οδηγεί σε περισσότερα μέτρα και ούτω καθεξής.\nΤο πρώτιστο που χρειάζεται είναι η πολιτική απόφαση για μια πορεία εξόδου από το Μνημόνιο. Και ασφαλώς δεν πρόκειται να υπάρξει έξοδος από το Μνημόνιο μέσα από πολιτικές αντιφάσεις. Ότι δηλαδή επιθυμούμε έξοδο από το Μνημόνιο, αλλά τα προβλήματα μας θα τα λύσουμε μέσα στο Μνημόνιο. Χρειάζεται ισχυρή πολιτική απόφαση και ακόμα πιο ισχυρή πολιτική δέσμευση γιατί η πορεία εξόδου από το μνημόνιο δεν είναι μια εύκολη πορεία.\nΤο πιο ελπιδοφόρο όχημα για απεμπλοκή από το Μνημόνιο είναι χωρίς αμφιβολία η αξιοποίηση του ΦΑ, και του πετρελαίου. Για να υπάρξει όμως σύντομη αξιοποίηση του φυσικού μας πλούτου, χρειάζεται:\nΑνασυγκρότηση της ενεργειακής πολιτικής και ολοκληρωμένος στρατηγικός σχεδιασμός\nΕίναι σημαντική η πρόσφατη ανακοίνωση της Noble που επιβεβαιώνει την ύπαρξη πετρελαίου στο οικόπεδο 12 της κυπριακής ΑΟΖ. Μια εξέλιξη η οποία ενισχύει τη στρατηγική σημασία των ενεργειακών αποθεμάτων της Κύπρου για την έξοδο από την κρίση και για την ευημερία του κυπριακού λαού και των μελλοντικών γενιών. Αυτή η εξέλιξη χρειάζεται να αξιολογηθεί με ρεαλισμό, χωρίς υπερπροσδοκίες αλλά και χωρίς υποτίμηση της.\nΠέραν του ΦΑ, υπάρχουν και μια σειρά από τομείς της οικονομίας, παραδοσιακοί και νέοι, για τους οποίους πρέπει να υπάρξει η ανάλογη αξιοποίηση, ώστε να μπορέσουν να συμβάλουν και αυτοί στην απαιτούμενη ρευστότητα για αποπληρωμή του δανείου.\nΟ πρώτος τομέας είναι ο τομέας των Υπηρεσιών. Ένας τομέας που επλήγη από την δραματική συρρίκνωση του τραπεζικού τομέα, όμως εξακολουθεί να στέκει πάνω στα άλλα δύο ισχυρά του πόδια: Τις άριστες νομικές και λογιστικές υπηρεσίες που εξακολουθεί να μπορεί να προσφέρει η Κύπρος. Χρειάζονται όμως μέτρα, άμεσα και αποφασιστικά. Μέτρα όπως:\nΟ εκσυγχρονισμός του φορολογικού συστήματος και παροχή κινήτρων και απαλλαγών\nΗ σύναψη νέων συμφωνιών αποφυγής διπλής φορολογίας και η επαναδιαπραγμάτευση υφιστάμενων\nΗ ενίσχυση της Επιτροπής Κεφαλαιαγοράς για προσέλκυση εταιρειών παροχής επενδυτικών υπηρεσιών και οργανισμών συλλογικών επενδύσεων\nΟ εκσυγχρονισμός και πλήρης μηχανογράφηση των διαδικασιών του εφόρου εταιρειών, του ΦΠΑ και του ΤΕΠ για καλύτερη εξυπηρέτηση των επιχειρηματικών δραστηριοτήτων.\nΟ δεύτερος παραδοσιακός τομέας στρατηγικής σημασίας για την Κύπρο, είναι ασφαλώς ο Τουρισμός, που ήταν και είναι μια ισχυρή ατμομηχανή για την οικονομία μας. Πρέπει όμως να γίνει ακόμα πιο ισχυρή με μια σειρά από μέτρα, μέτρα που ήδη έχουν καθυστερήσει πάρα πολύ. Μέτρα όπως:\nΗ επέκταση τουριστικής περιόδου\nΗ αξιολόγηση προϋπολογισμού ΚΟΤ και επανασχεδιασμός του οργανισμού\nΗ αδειοδότηση Καζίνο\nΗ προσέλκυση θεματικού τουρισμού, Εκπαιδευτικού / Ιατρικού / Αθλητικού τουρισμού\nΗ επίσπευση εγκρίσεων των πολεοδομικών αδειών για μαρίνες και θεματικά πάρκα\nΈνα από τα πιο ισχυρά όπλα που διαθέτει η Κύπρος είναι η Εμπορική της Ναυτιλία, ένας τομέας αρίστευσης και κύρους για την Κύπρο. Υπάρχουν όμως εκκρεμότητες που πρέπει να κλείσουν:\nΕπιβάλλεται η άμεση ανεξαρτητοποίηση και αναδιάρθρωση της Ναυτιλιακής Διοίκησης με τη δημιουργία θέσης Υφυπουργού για θέματα Ναυτιλίας.\nΗ δυναμική προώθηση του Ναυτιλιακού Φορολογικού Συστήματος, που είναι από τα πιο προηγμένα στον κόσμο, στο εξωτερικό, και ήταν μια μεγάλη επιτυχία της κυπριακής πολιτείας η έγκριση του από την ΕΕ το 2009. Δυστυχώς δεν έγιναν πολλά έκτοτε.\nΟ Πρωτογενής Τομέας (Γεωργία / Κτηνοτροφία)\nΠαροχή κινήτρων για δημιουργί γεωργικών μονάδων, ώστε να γίνει δυνατός ο εκσυγχρονισμός της καλλιέργειας και η προώθηση νέων οικονομικά βιώσιμων παραγωγών εξαγωγικού χαρακτήρα.\nΟ τομέας της Έρευνας και Καινοτομίας: Η Κύπρος διαθέτει ένα τεράστιο κεφάλαιο, που δυστυχώς παραμένει ανεκμετάλλευτο: Το ανθρώπινο δυναμικό της και την επιστημονική γνώση, που μπορούν να αποτελέσουν ισχυρά όπλα για στροφή προς οικονομική δραστηριότητα υψηλής τεχνολογίας.\nΗ πατρίδα μας εξακολουθεί να έχει τα σημαντικά πράγματα που μπορούν να την οδηγήσουν ξανά στην ανάπτυξη και την ευημερία. Εξακολουθεί να έχει ισχυρά στρατηγικά πλεονεκτήματα που μπορεί να αξιοποιήσει. Πλεονεκτήματα όπως το ανθρώπινο δυναμικό, και καμιά χώρα στον κόσμο δεν συνδυάζει τα δύο πράγματα που συνδυάζει η Κύπρος: υψηλό μορφωτικό επίπεδο και υψηλό επίπεδο τεχνογνωσίας και επαγγελματισμού, πολύ καλές υποδομές στις επικοινωνίες, συγκοινωνίες και άλλες υπηρεσίες, μοναδική γεωγραφική θέση στο σημείο σύγκλησης 3 ηπείρων, ενεργειακά αποθέματα ικανά να βάλουν την Κύπρο στην κορυφή της ανάπτυξης και της ευημερίας, και πολλά άλλα..\nΗ συζήτηση των Προϋπολογισμών του κράτους είναι μια ώρα εθνικής ευθύνης για τα κοινοβουλευτικά κόμματα. Και εθνική ευθύνη είναι να λαμβάνονται αποφάσεις στη βάση του τι εξυπηρετεί τον τόπο και όχι στη βάση της εξυπηρέτησης των οποιωνδήποτε άλλων σκοπιμοτήτων.\nΗ ΕΔΕΚ ασφαλώς δεν πρόκειται να στηρίξει έναν Προϋπολογισμό, με την φιλοσοφία και τις πρόνοιες του οποίου διαφωνεί κάθετα.\nΤην ίδια όμως στιγμή, η ΕΔΕΚ δεν πρόκειται να αφήσει τον τόπο χωρίς Προϋπολογισμό, δεν πρόκειται με την ψήφο της να διακινδυνεύσει να οδηγηθεί ο τόπος σε επικίνδυνες και καταστροφικές συνέπειες εξαιτίας των προνοιών του Μνημονίου σε σχέση με τον Προϋπολογισμό. Είναι εύκολο να πεις απλά ένα όχι. Το δύσκολο όμως είναι να αναλαμβάνεις τις ευθύνες σου, απέναντι στον τόπο και απέναντι στο λαό.\nΗ ΕΔΕΚ, αναλαμβάνοντας τις δικές της ευθύνες απέναντι στον τόπο, θα εκφράσει την πολιτική διαφωνία της με τον Προϋπολογισμό τηρώντας αποχή κατά την ψηφοφορία. Εκφράζοντας με τον τρόπο αυτό την ανοχή μας στον Προϋπολογισμό του 2014, θέλουμε να επαναλάβουμε το ίδιο μήνυμα που στείλαμε επανειλημμένα: Για να σωθεί ο τόπος μας χρειάζεται να αλλάξουμε πολιτικές. Να αλλάξουμε τις πολιτικές που μας οδήγησαν στο Μνημόνιο. Τις πολιτικές της αναβολής, της προχειρότητας, της πολιτικής σκοπιμότητας και της διαπλοκής. Να αλλάξουμε όμως και τις πολιτικές με τις οποίες αντιμετωπίζουμε την τρόικα σήμερα. Πολιτικές πλήρους υποταγής, πολιτικές χωρίς διεκδίκηση.\nΑυτή η άκριτη υποταγή στην Τρόικα δεν βοηθά τον τόπο. Όπως επίσης δεν βοηθά τον τόπο η πολιτική της στείρας άρνησης ανεξάρτητα από τις συνέπειες για τον τόπο, ιδιαίτερα μάλιστα όταν αυτή η άρνηση προβάλλεται εκ των υστέρων και κατόπιν εορτής. Ο τόπος σήμερα χρειάζεται θέσεις και προτάσεις. Χρειάζεται υπευθυνότητα, και όχι αδιέξοδες πολιτικές είτε προς την μια είτε προς την άλλη κατεύθυνση. Χρειάζεται να σταματήσει επιτέλους αυτό το ατελέσφορο πολιτικό παιχνίδι επίρριψης ευθυνών μεταξύ των πρώην και νυν κυβερνώντων. Ποιος φταίει περισσότερο από τον άλλο. Το μόνο που πετυχαίνουν είναι να αποδεικνύουν τις ασήκωτες ευθύνες οι μεν για τους δε και αντίστροφα.\nΟ Προϋπολογισμός που θα εγκριθεί σήμερα από τη Βουλή θα μας δώσει ακόμα μια μικρή παράταση ζωής. Αν όμως δεν αξιοποιήσουμε αυτήν την παράταση ζωής, δεν θα μπορέσουμε να ανατρέψουμε τα πράγματα και να οδηγήσουμε τον τόπο έξω από την καταστροφική αυτή κρίση. Αν δεν αποφασίσουμε να χαράξουμε πορεία εξόδου από το Μνημόνιο. Αλλά και αν δεν χαράξουμε μια πολιτική διαπραγμάτευσης και διεκδίκησης για όσο καιρό θα είμαστε ακόμα στο Μνημόνιο. Μόνο έτσι ο τόπος μας θα ξαναμπεί στο δρόμο της ανάπτυξης. Μόνο έτσι ο λαός μπορεί να προσβλέπει σε καλύτερες μέρες.


Μην πυροβολείτε τον... ΑΡΗ! - AllAboutARIS.gr\nΜην πυροβολείτε τον… ΑΡΗ!\nαπό Γιώργος Γκάτος 6 Ιουλίου, 2020 3:00 μμ\nΑπό την στενάχωρη κατάσταση ως την μεταγραφική ενίσχυση, ένα… ban δρόμος. Μέχρι τότε ο ΑΡΗΣ καλείται να διαχειριστεί ψυχολογικά το τέλος μιας χρονιάς, στην οποία δεν χωράνε… ανάθεμα και απαξίωση. Τουλάχιστον δεν αξίζει κάτι τέτοιο η σκληρή προσπάθεια των ποδοσφαιριστών.\nΑυτό που εξελίσσεται στις τάξεις του ΑΡΗ το τελευταίο διάστημα, θα μπορούσε να ήταν ένα καλογραμμένο θρίλερ που γνώρισε την κορύφωση του λίγο πριν πέσουν οι τίτλοι τέλους.\nΑν ζητούσαμε από τον κόσμο του ΑΡΗ το καλοκαίρι να φανταστεί τον χειρότερο τρόπο που θα μπορούσε να εξελιχθεί μια σεζόν, δεν θα υπήρχε κάποιος με ικανότητα να προβλέψει τα όσα έχουν γίνει μέχρι σήμερα.\nΟ ΑΡΗΣ άλλαξε προπονητή και τεχνικό διευθυντή πριν καλά καλά ξεκινήσει η χρονιά, πάνω που πήγε να διορθώσει τον αγωνιστικό σχεδιασμό του είδε ένα ban να του κλείνει τον δρόμο, έμεινε εκτός τελικού κυπέλλου στο τελευταίο λεπτό, είδε την πανδημία να του προκαλεί μια “μαύρη” τρύπα στα έσοδα και δεν θα έχει τον κόσμο του στο γήπεδο για αρκετούς μήνες. Να σημειωθεί και η τρίμηνη αποχή από τις προπονήσεις. Μιλάμε για πραγματικό σενάριο που θα μπορούσε να σταθεί μέχρι και στο Netflix.\nΚαι φτάνουμε στο σήμερα, που ο ΑΡΗΣ δεν είναι σε θέση να διεκδικήσει κάτι από τα πλέι οφ, όντας με ρόστερ 14 παικτών. Είναι κάτι που με ενοχλεί αρκετά. Δεν τιμάει καμία ομάδα που έχει κάνει μεγάλη προσπάθεια και ως ένα σημείο κρίνεται επιτυχημένη η χρονιά της.\nΤο τελευταίο “χειροκρότημα” σε μια ομάδα που κλείνει τον κύκλο της, έχει γίνει το τελευταίο… ανάθεμα. Κανείς δεν είναι ικανοποιημένος με την εικόνα της ομάδας, από τον πρώτο ως τον τελευταίο οπαδό, από τον Μίχαελ Ένινγκ, ως τον Άγγελο Χαριστέα και τον Θόδωρο Καρυπίδη.\nΠροφανώς ούτε ο ισχυρός άνδρας του ΑΡΗ είναι ικανοποιημένος με την τροπή που έχει πάρει η φετινή χρονιά. Ξεκίνησε με μεγάλες βλέψεις και “βαρβάτα” συμβόλαια σε ποδοσφαιριστές και κατέληξε με τον ΑΡΗ να δυσκολεύεται να καταρτίσει ενδεκάδα. Τα ενδιάμεσα είναι λίγο πολύ γνωστά.\nΚαι πάλι στο τέλος της ημέρας, καλείται να βάλει το χέρι στην τσέπη, αυτή τη φορά για να πληρώσει… για πράγματα στα οποία δεν έχει ανάμιξη, αν θέλει η επένδυση του στον ΑΡΗ να έχει συνέχεια.\nΔεν είναι σίγουρα αμελητέο ποσό, πόσο μάλλον σε μια χρονιά με την χασούρα του κορονωϊού να φτάνει σε επταψήφιο αριθμό. “Το διοικείν εστί προβλέπειν” είχε πει κάποτε ο Αλκιβιάδης. Και φυσικά δεν μπορούσε κανείς να προβλέψει μια πανδημία που οδήγησε σε καταστάσεις που δεν έχουμε ξαναδεί στον “σύγχρονο” κόσμο. Θα μπορούσε όμως ο ΑΡΗΣ να βρεθεί πιο “οχυρωμένος”…\nΠάμε τώρα στο άλλο άκρο. Ο ΑΡΗΣ θα έκανε μεγαλύτερη ζημιά αν ανανέωνε ποδοσφαιριστές που ήταν φανερό ότι δεν υπολόγιζε. Τι και αν το πρώτο διάστημα όλα έδειχναν ότι ήταν ένα βήμα πριν κλείσει συμφωνίες με τους νυν ποδοσφαιριστές του, η απόφαση να στραφεί ο ΑΡΗΣ στον εξωδικαστικό συμβιβασμό ανέτρεψε όλο το σκηνικό. Όσο πιο νωρίς φύγει αυτός ο βραχνάς, τόσο περισσότερο χώρο θα έχει να κινηθεί ο ΑΡΗΣ.\nΕδώ κολλάει και το “διοικείν εστί προβλέπειν”. Κανείς δεν έχει κρύψει τα προβλήματα στελέχωσης που έχει ο ΑΡΗΣ. Το μοντέλο διοίκησης των “Κιτρινόμαυρων” είναι το… One Man Show. Προκειμένου να ανέβει επίπεδο ο οργανισμός που λέγεται ΑΡΗΣ, χρειάζονται στελέχη σε θέσεις-κλειδιά. Σου γλυτώνουν χρόνο και χρήμα και ανεβάζουν το κύρος του συλλόγου.\nΑνέκαθεν ο δρόμος του ΑΡΗ ήταν μοναχικός και με αναποδιές. Άλλες φορές ο ΑΡΗΣ “πυροβολούσε” τα ίδια του τα πόδια, άλλες φορές απλά κάποιοι… δεν κοιτούσαν την αλληλογραφία τους.\nΌσο δεν “ένιωθα” τι γίνεται γύρω μου, έβλεπα την ομάδα σε τελικούς και με πορείες στην Ευρώπη. Στην εφηβεία, η γενιά μου είδε τον ΑΡΗ να γεμίζει με μίσος στο εσωτερικό του και να αυτοκαταστρέφεται. Από λάτιν… μπάλα, ψάχναμε… που βρίσκεται το επόμενο μέρος στο οποίο αγωνίζεται ο ΑΡΗΣ.\nΗ λεγόμενη αυτοεξορία έδωσε στον ΑΡΗ την ευκαιρία να βάλει γερά τις βάσεις του. Τις δύο πρώτες χρονιές στην Superleague παίρνει το Ευρωπαϊκό εισιτήριο. Κυριολεκτικά βρέθηκε ένα λεπτό μακριά από τον τελικό Κυπέλλου. Εχθρός του καλού το καλύτερο. Και αυτός είναι ο στόχος της επόμενης και κάθε επόμενης μέρας. Απέχουμε πολύ από το να υπάρχει ιρορροπία εντός και εκτός γηπέδου για τον οργανισμό ΑΡΗ.\nΟ Άγγελος Χαριστέας ύψωσε ασπίδα γύρω από το τεχνικό τιμ και τους παίκτες. Ο Μίχαελ Ένινγκ ύψωσε ασπίδα γύρω από τους ποδοσφαιριστές του. Σε μέρες όπως η χθεσινή, το “τσουβάλιασμα” πάει σύννεφο και φταίει όλο το σύμπαν. Δεν αντιλέγω ότι η ιστορία αυτή θα αφήσει το στίγμα της. Η διαχείριση κρίσεων ποτέ δεν ήταν το “φόρτε” του ΑΡΗ.\nΤο μεγαλύτερο “πρέπει” αυτή την στιγμή στην ατζέντα του ΑΡΗ είναι η άρση του ban και το χτίσιμο της ομάδας από το μηδέν. Ως τις αρχές Αυγούστου οι νέοι ποδοσφαιριστές πρέπει να έχουν πατήσει το πόδι τους στη Θεσσαλονίκη. Αυτό είναι αδιαπραγμάτευτο. Εκεί θα αρχίσουν να κρίνονται πραγματικά ο Άγγελος Χαριστέας με τον Μίχαελ Ένινγκ (πέρα από το κοουτσάρισμα).\nΗ νέα χρονιά είναι ακόμα πιο δύσκολη. Ουσιαστικά είναι άμεση συνέχεια της παλιάς σεζόν, χωρίς ξεκούραση και μεγάλα περιθώρια για προετοιμασία. Επιπλέον δυσκολία η “συναρμολόγηση” της νέας ομάδας.\nΗ φετινή χρονιά πρέπει να γίνει εγχειρίδιο. Είτε για νέες μεταγραφές, είτε για διαχείριση ανθρώπινου δυναμικού, είτε για (επαγγελματίες) ποδοσφαιριστές με υπέρμετρη… αγάπη για τον σύλλογο που αποχωρούν πριν βγει ο μήνας. Φυσικά και για βελτίωση της οργάνωτικής δομής του συλλόγου.\nΜέχρι τότε όμως, μην πυροβολείτε τον… ΑΡΗ, παραφράζοντας την γνωστή ρήση. Ο πιανίστας έχει πάρα πολύ δουλειά!\nΗ μπάλα έφυγε από το γήπεδο μετά τον αποκλεισμό και πλέον παίζεται… στο ban.\nChampions League: Δεν αλλάζουν οι έδρες των ρεβάνς


Ο φαύλος κύκλος της βίας | Η ΚΑΘΗΜΕΡΙΝΗ\nTο ντέρμπι της περασμένης Κυριακής διεκόπη εν μέσω επεισοδίων και, όπως συμβαίνει κατά κανόνα σε αυτές τις περιπτώσεις, οι συναρμόδιοι δείχνουν ο ένας τον άλλον, αναζητούν ευθύνες, ζητούν τιμωρίες και προτείνουν λύσεις...\n25 Μαρτίου, 2019 25.03.2019 • 18:42\nTo αποκρουστικό πρόσωπο της βίας στα ελληνικά γήπεδα έκανε και πάλι την εμφάνισή του στο ντέρμπι της περασμένης Κυριακής ανάμεσα στον Παναθηναϊκό και στον Ολυμπιακό. Ο αγώνας διεκόπη με απόφαση του διαιτητή, υπήρξαν επεισόδια οπαδών με δυνάμεις της αστυνομίας, η οποία προέβη σε εκτεταμένη χρήση δακρυγόνων, που εισέπνευσαν φίλαθλοι εντός του ΟΑΚΑ, ενώ ένας φίλαθλος έχασε το μάτι του από χτύπημα αστυνομικού με κλομπ, όπως καταγγέλλει. Για μία φορά ακόμη, οι συναρμόδιοι δείχνουν ο ένας τον άλλον, αναζητούν ευθύνες, απαιτούν ποινές και προτείνουν λύσεις. Ομως το πρόβλημα της βίας εξακολουθεί να εμφανίζεται και να παραμένει άλυτο. Ενας φαύλος κύκλος.\nΗ «Κ» εξασφάλισε τη θέση της ΕΛ.ΑΣ. για τα γεγονότα στο ΟΑΚΑ. Οπως μας μετέφερε επίσημη πηγή, δεν έγινε καμία σύλληψη εντός του σταδίου, επειδή το να προβεί η αστυνομία σε σύλληψη εν μέσω τόσο τεταμένου κλίματος θα μπορούσε να οδηγήσει σε γενίκευση της σύρραξης. «Ομως, έχουν ταυτοποιηθεί οπαδοί βάσει του βίντεο. Σε αγώνες υψηλού κινδύνου οι ΠΑΕ μπορούν να αυξήσουν τον αριθμό της ασφάλειας», τονίζει εκπρόσωπός της.\nΓια την εκτεταμένη χρήση δακρυγόνων, η θέση της ΕΛ.ΑΣ. είναι ότι «αν δεν γίνει χρήση θα πρέπει να υπάρξει σωματική επαφή, με ό,τι συνεπάγεται αυτό. Δηλαδή, περισσότεροι και σοβαροί τραυματισμοί. Αρα προτεραιότητα είναι η απώθηση και όχι η σύγκρουση. Στην ερώτηση σχετικά με τη συζήτηση που έχει ανοίξει για το αν η αστυνομία πρέπει να βρίσκεται εντός ή εκτός των γηπέδων, η απάντηση ήταν ότι «πρέπει να αναλάβουν και οι ΠΑΕ τις ευθύνες τους κάποια στιγμή και ότι στόχος της αστυνομίας είναι να μην οξύνει τις καταστάσεις. Οταν υπάρχει ματς υψηλού κινδύνου, πρέπει να αυξάνεται ο αριθμός των σεκιούριτι».\nΠράγματι, το θέμα της αποχώρησης της αστυνομίας από τα γήπεδα συζητείται εδώ και πολύ καιρό. Τέθηκε ακροθιγώς στα μέσα της εβδομάδας από την υπουργό Προστασίας του Πολίτη, Ολγα Γεροβασίλη. Αποτελεί θέση του υφυπουργού Αθλητισμού, Γ. Βασιλειάδη, αλλά και της Σούπερ Λίγκας, η οποία θέλει να σταματήσει να καταβάλει στην Ενωση Αστυνομικών το 10% από τα τηλεοπτικά δικαιώματα. Το ίδιο ζήτησαν και οι αστυνομικοί με ανακοίνωσή τους.\nΕίναι αυτή η λύση στο πρόβλημα; Mάλλον όχι, ειδικότερα δε αν λάβουμε υπόψη ότι, σύμφωνα με τη έκθεση του παρατηρητή αγώνα, άτομα με διαπιστεύσεις της «ομάδας περιφρούρησης» μαζί με φιλάθλους προσέγγισαν τον πάγκο του Ολυμπιακού, ενώ κατά κοινή ομολογία οι σεκιούριτι δεν μπορούν χωρίς την αρωγή της αστυνομίας να τα βάλουν με τον όγκο των φανατικών της εξέδρας.\nΗ αλήθεια είναι ότι το μέτρο που έχει ληφθεί και έχει αποδώσει περισσότερο, είναι αυτό της απαγόρευσης παρουσίας φιλάθλων της φιλοξενούμενης ομάδας στις εξέδρες, είτε με αποφάσεις του αρμόδιου υπουργού, έπειτα από εισηγήσεις της αστυνομίας, είτε κατόπιν επιθυμίας των ΠΑΕ, που στα ντέρμπι έχουν συνομολογήσει να μη δίνουν εισιτήρια στους «αντίπαλους». Ενα ακόμη αποτελεσματικό μέτρο είναι αυτό του κλειστού κυκλώματος τηλεόρασης, υπό την προϋπόθεση ότι όλα τα γήπεδα διαθέτουν κάμερες σε λειτουργία στα σημεία όπου από τον νόμο προβλέπεται.\nΚατά τα λοιπά, το μέτρο του ονομαστικού εισιτηρίου, εν τοις πράγμασι έχει αποδειχθεί αλυσιτελές, η περιβόητη «κάρτα φιλάθλου» χάθηκε μεταξύ των συνεχών υπουργικών αποφάσεων αναβολής της εφαρμογής της και των αντιδράσεων του «οπαδικού κινήματος», ενώ η αυστηροποίηση των ποινών στον πειθαρχικό κώδικα της ΕΠΟ λειτουργεί ανασταλτικά, αλλά είναι εύθραυστη, αφού σε κάθε ευκαιρία επιχειρείται η ελάφρυνσή τους με το επιχείρημα ότι «έχουμε τον πιο αυστηρό πειθαρχικό κώδικα στην Ευρώπη».\nΗ μετατροπή των αδικημάτων τέλεσης βίας σε αθλητικούς χώρους σε «ιδιώνυμο αδίκημα», στα μέσα της προηγούμενης δεκαετίας, ήταν το πιο σκληρό νομοθετικό μέτρο που ελήφθη εις βάρος των «ταραξιών των γηπέδων». Διήρκεσε περίπου δύο χρόνια και στη συνέχεια με νεότερη νομοθετική ρύθμιση άλλαξε.\nΣτον αθλητικό νόμο που ψηφίστηκε πρόσφατα στη Βουλή δίνεται η δυνατότητα επιβολής περιοριστικών μέτρων σε συλληφθέντες για επεισόδια με απόφαση του εισαγγελέα, χωρίς να έχουν καταδικαστεί. Το περιοριστικό μέτρο είναι απαγόρευση παρακολούθησης αγώνων της ομάδας τους και η υποχρεωτική εμφάνιση και παρουσία στο αστυνομικό τμήμα την ώρα του αγώνα.\nΟ υφυπουργός Αθλητισμού, εδώ και πολλούς μήνες, επαναλαμβάνει σε δηλώσεις του ότι βρίσκεται σε συνεργασία με τη FIFA και την UEFA για να δημιουργήσει ένα νέο πλαίσιο για τη βία. Ομως ο χρόνος περνάει, τα περιστατικά επαναλαμβάνονται και το νέο πλαίσιο ακόμη αγνοείται…


Μηνιαίες εκδηλώσεις - ΆστροΠρόβατο\nΣάββατο 5 Νοεμβρίου 16.00-19.00 Θεραπευτικό Άγγιγμα\nΣτη πρώτη συνάντησή μας, εστιάζοντας στο 1ο Ενεργειακό μας κέντρο, θα επικοινωνήσουμε με τη βάση, το θεμέλιο μας.\nΜε χρώματα και τα αρώματα από μύρο, βετιβερ και άλλα αιθέρια έλαια που μας συνδέουν με αυτό το ενεργειακό κέντρο, θα δουλέψουμε την εξισορρόπηση του.\nΧρησιμοποιώντας τη τεχνική του οραματισμού, του διαλογισμού και τη θεραπεία μέσω ήχων θα καθαρίσουμε την περιοχή και θα ισχυροποιήσουμε την έννοια της γείωσης.\nΣυνδυαστικά θα χρησιμοποιήσουμε θετικές δηλώσεις (affirmations) που σχετίζονται με αυτό το ενεργειακό κέντρο.\nΣτη συνέχεια, θα κουβεντιάσουμε ποια σημεία του σώματος επηρεάζει, θα μάθουμε τεχνικές για σωστή γείωση, κ θα χρησιμοποιήσουμε τη μαγική θεραπευτική τέχνη της ρεφλεξολογιας για να δουλέψουμε με αυτά!\nΤέλος θα μάθουμε κι ένα τραγούδι που θα τραγουδήσουμε, θα χορέψουμε και θα μας βοηθήσει στη σύνδεση μας με τη Γη.\nΜητσακάκη Πηνελόπη Μουσικοπαιδαγωγός, Ενεργειακή Θεραπεύτρια\nΓια πληροφορίες και κράτηση θέσεων τηλεφωνίστε στα :\nεκπαίδευση στο Pranic Healing, καθώς και σε τεχνικές αναπνοής, διαλογισμού, σιωπής και αυτοπαρατήρησης.\nΚαθοδηγεί Διαλογισμούς, Δημιουργικό Οραματισμό, Σαμάνικα ταξίδια, Δημιουργία Μαντάλα, Τραγουδάει πνευματική μουσική και είναι δασκάλα Kids Yoga και Μουσικοκινητικής σε τμήματα ενηλίκων αλλά και παιδιών.\nΣάββατο 15 Οκτωβρίου 17.00-19.00\nΣεμινάριο: Θεραπευτικό Άγγιγμα (Ελεύθερη Είσοδος)\nΗ ζωη ειμαστε εμεις\nΤο σωμα μας ειναι το οχημα\nΗ αληθεια μας, η κινηση, η ποιηση\nΟ τροπος που αντιλαμβανομαστε τον κοσμο\nΤο ¨Θεραπευτκο Αγγιγμα» , είναι ένα βιωματικό σεμινάριο που στοχο εχει την υλοποιηση μιας καλυτερης καθημερινοτητας για τον καθενα μας, μιας καλυτερης πραγματικοτητας για ολους\nΜετά το σεμινάριο, θα ακολουθήσει μια σειρά 7 τρίωρων σεμιναρίων, με στόχο να βοηθήσουμε στον καθαρισμό, την εξισορρόπηση και την ενεργοποίηση των 7 βασικών ενργειακών μας κέντρων μέσα από διάφορετικές τεχνικες και θεραπευτικες προσεγγίσεις.\nΓια δηλώσεις συμμετοχών μπορείτε να επικοινωνήσετε στα τηλ. 6936420020, 6977225363 ή με μήνυμα στο fb.\nΣτη συνέχεια θα ακολουθήσει μια σειρά 7 σεμιναρίων:\nΑυτος ο κυκλος σεμιναρίων δημιουργήθηκε μέσα από την ανάγκη μας να ανακαλυψουμε το σωμα μας, να δωσουμε κ να παρουμε φροντιδα, να ανεβάσουμε το δικό μας ενεργειακό πεδίο αλλά και το ενεργειακό πεδίο των γύρω μας. Είναι το αποτέλεσμα ενός συνδιασμού, διάφορετικών θεραπευτικών τεχνικών που εξασκούν η Μαρία Γκάτσου και η Πηνελόπη Μητσακάκη.\nΣε αυτή τη σειρά 7 τρίωρων σεμιναρίων, στόχος μας είναι να βοηθήσουμε στον καθαρισμό, την εξισορρόπηση και την ενεργοποίηση των 7 βασικών ενργειακών μας κέντρων μέσα από διάφορετικές τεχνικες και θεραπευτικες προσεγγίσεις.\nΣ αυτο μαςτο ταξιδι θα μάθουμε\n.. Διαλογιστικες τεχνικες που βοηθουν στο ανοιγμα των 7 κυριων ενεργειακων κεντρων\n.. Βασικές τεχνικές αναπνοής για χαλάρωση και αναζωογώνηση\n.. Να κάνουμε θεραπευτικούς οραματισμούς\n.. Θεραπευτικα τραγουδια\n.. Απλές τεχνικές αυτομασάζ και μασάζ σε άλλους\n.. Τεχνικες ρεφλεξολογιας για τη γειωση\n.. Συνειδητοποίηση και αλλάγη προγραμμάτων που συνδέονται με κάθε ενεργειακό κέντρο\n.. Ασκήσεις ενδυνάμωσης της ομάδας\n.. Για την διατροφη\n.. Θα έρθουμε σε επαφη με τα βοτανα κ τα αιθερια ελαια σε αρμονια με τον κυκλο της φυσης\n693 8845 229, 6936420020, 6977225363\nΠαραδοσιακό Ταϋλανδέζικο Μασάζ (σχολή του Watt Paw στην Ταϋλάνδη)\nΤάι Γιόγκα Μασαζ στο Sunshine House\nενεργό μέλος της Ελληνικής κοινότητας του Art Of Living\nΕιναι θεραπευτρια Ρεφλεξολογος, ασκει θεραπευτικο αλλα και αισθητικο μασαζ.\nΕλαβε την αντιστοιχη εκπαιδευση στην Ακαδημια Αρχαιας Ελληνικης κ Παραδοσιακης Κινεζικης Ιατρικης (διετες διπλωμα).\nΠαραλληλα μαθητευσε κ στην Παραδοσιακη Κινεζικη Ιατρικη με σεμιναρια κ με κινεζους δασκαλους.\nΕπισης ολοκληρωσε τον κυκλο σεμιναριων Θεραπευτικης Μαλαξης με ελαια καθως κ τον πρωτο κυκλο εκπαιδευσης στο Thai Yoga Massage (συνδυασμος παραδοσιακου Ταιλανδεζικου Μασαζ με παθητικες ασκησεις yoga).\nΕχει παρακολουθησει σεμιναρια Βοτανοθεραπειας, Αρωματοθεραπειας καθως κ ενεργειακης Αρωματοθεραπειας. κ παρασκευαζει η ιδια τα θεραπευτικα λαδια κ σκευασματα που χρησιμοποιει στις συνεδριες της αποβοτανα κ καρπους που συλλεγει η ιδια σε αρμονια με τους κυκλους της φυσης στην Ευβοια οπου διαμενει.\nΕιναι μυημενη στο Reiki κ στη Σαμανικη Ενεργειακη Θεραπευτικη .\nΤα τελευταια χρονια διδασκει κ συντονιζει σεμιναρια με θεμα τη μαλαξη ως θεραπεια\nΣάββατο 2 Απριλίου 16.00-17.00 Σεμινάριο ΑΓΙΟΓΡΑΦΙΑΣ\nΘα πραγματοποιηθεί ένα εισαγωγικό σεμινάριο, με σκοπό να πληροφορηθούμε για την τέχνη της Αγιογραφίας και τη διαδρομή της στο πέρασμα των αιώνων. Θα μιλήσουμε για τις τεχνικές και τον τρόπο που δουλεύουμε τις φορητές εικόνες και τις τοιχογραφίες. Θα δείτε μερικές από τις εργασίες της Αγιογράφου Αντωνίας Λιάπη. Με σεβασμό στην παράδοση και πρωτοτυπία στη δημιουργία, η τέχνη της Αγιογραφίας επιδιώκει την αναπαραστατική Θεολογία, την οποία θα μπορεί να την αναγνώσει και να την κατανοήσει ο κάθε πιστός.\nΜετά από αυτή τη συνάντηση, θα ξεκινήσει ένας κύκλος μαθημάτων\nΕισηγήτρια: Αντωνία Λιάπη- Αγιογράφος\nΔημιουργική Γραφή, Σάββατο 19 Μαρτίου 14.00- 16.00 ΔΩΡΕΑΝ ΕΙΣΟΔΟΣ\nΑν πάντα επιθυμούσατε να γράψετε αλλά δεν έχετε καταφέρει ακόμα να ξεκλειδώσετε τον συγγραφέα που κρύβετε μέσα σας, αν έχετε την επιθυμία και την θέληση να αποτυπώσετε στο χαρτί την δική σας ιστορία αλλά η διαδικασία σας φαινόταν πάντα δύσκολη, τότε ήρθε η ώρα να ακολουθήσετε το όνειρο σας. Το σεμινάριο αυτό απευθύνεται σε κάθε απλό άνθρωπο που διακατέχεται από την επιθυμία να γράψει και θα σας προσφέρει όλα τα απαραίτητα εφόδια προκειμένου να μπορέσετε να κυνηγήσετε το πάθος σας. Οι συμμετέχοντες θα μπουν από νωρίς στα βαθιά της δημιουργικής διαδικασίας με έντονη καθοδήγηση και υποστήριξη.\nΜετά από αυτή τη συνάντηση, θα ξεκινήσει ένας κύκλος μαθημάτων ενώ στο τέλος του κύκλου των μαθημάτων θα κυκλοφορήσει και συλλογικό e-book με τις δουλειές του που θα διανέμεται δωρεάν. Καθηγητής του σεμιναρίου θα είναι ο συγγραφέας Γιάννης Μιχαλόπουλος\nΟ Γιάννης Μιχαλόπουλος είναι transmedia storyteller και ασχολείται ενεργά με διαφορετικούς τομείς του γραπτού λόγου, όπως αρθρογραφία, διαφήμιση, ποίηση, συγγραφή ιστοριών τρόμου, φαντασίας, παιδικών παραμυθιών και θεατρικών κειμένων, σενάρια για ηλεκτρονικά παιχνίδια και ταινίες μικρού μήκους. Πιστεύει ακράδαντα πως κάθε άνθρωπος έχει μέσα του πανέμορφες ιστορίες που απλά ψάχνουν την κατάλληλη μέθοδο για να ξεκλειδωθούν, και τίποτα δεν του δίνει μεγαλύτερη χαρά από το να βοηθάει κάποιον να βρει το κλειδί του\nΣάββατο 23 Ιανουαρίου 12.00- 14.00\nΗ Μαντάλα της ανοιχτής καρδιάς\nΚόστος συνεδρίας 15 ευρώ (συμπεριλαμβάνονται τα υλικά)\nΣε έναν κόσμο με αναρίθμητα είδη ενέργειας, πρέπει να μάθουμε να διατηρούμε το ενεργειακό μας επίπεδο υψηλό. Έχουμε την ανάγκη να περιφρουρίσουμε τον εαυτό μας από σκόπιμες και προμελετημένες ψυχικές επιθέσεις. Υπάρχουν πολλοί τρόποι για να ενισχύσουμε την ενέργεια μας και να ελκύσουμε θετικές και θεραπευτικές δυνάμεις στη ζωή μας.\nΣε αυτό το εργαστήριο το κάνουμε με δημιουργικό τρόπο , θα συγκεντρωθούμε στον εαυτό μας και στις ανάγκες μας. Θα κάνουμε ασκήσεις αναπνοών και τεχνικές χαλάρωσης. Θα μάθουμε να λειτουργούμε με το δεξιό ημισφαίριο.\nΜετά θα εκφράσουμε τα συναισθήματά μας σε χαρτί, με τα χρώματα που μας εκφράζουν. Μπορούμε να ζωγραφίσουμε με οδηγό τα συναισθήματά μας. Ο καθένας θα αφεθεί στα προσωπικά του συναισθήματα.\nΤο εικαστικό αποτέλεσμα είναι δευτερεύον. Η κατασκευή μίας Μαντάλας δεν είναι η ζωγραφική, είναι μία ψυχοθεραπευτική πράξη. Βοηθά στην εκτόνωση και αποφόρτιση του έντονου ψυχικού φορτίου αποτυπώνοντας σε καμβά τα όνειρά μας.\nΒλέποντας τη Μαντάλα μας συχνά δε ξεχνάμε την αγάπη που έχουμε ή που θέλουμε. Όποιος αγαπάει δε νιώθει μόνος. Ο πίνακας μας βοηθάει να μην αποσπαστούμε από άλλα πράγματα, να έχουμε το βλέμμα μας συνέχεια καρφωμένο εκεί που θέλουμε να φτάσουμε. Δε παραμερίζουμε τα όνειρά μας και φροντίζουμε να τα πραγματοποιούμε όλα, όσο τρελά και να ΄ναι.\nΗ Μαντάλα γίνεται μια φορά το μήνα και κοστίζει 15 ευρώ η συνεδρία (συμπεριλαμβάνονται τα υλικά)\nΕισηγήτρια σεμιναρίου Μαντάλα:\nΖωγραφίζει πολύ καθώς πιστεύει στην θεραπευτική ιδιότητα των χρωμάτων.\nΗ Δημιουργία της προσωπικής Μαντάλας εμπεριέχει το διαλογιστικό κομμάτι της συμμετρικής ζωγραφικής, τη θεραπευτική χρήση των χρωμάτων καθώς και την σύνδεση με τον ανώτερο εαυτό και τις βαθύτερες ανάγκες του.\nΣάββατο 23 Γενάρη 15.00-17.00\nΔημιουργική γραφή – Δωρεάν σεμινάριο\nΤο σεμινάριο αυτό αποσκοπεί στην εξοικείωση με τη συγγραφή λογοτεχνικών κειμένων. Είναι ένα βιωματικό σεμινάριο στο οποίο θα γίνει μια σειρά ασκήσεων που μυεί σταδιακά τον αναγνώστη στα μυστικά της συγγραφής και τον προτρέπει να συμμετάσχει σε αυτή την δημιουργική διαδικασία.\nΕλευθερία Γκανά, βραβευμένη συγγραφέας και ηθοποιός\nΠαρασκευή 5 Φεβρουαρίου 19.00-20.30\nΚόστος μαθήματος 35 ευρώ το μήνα (συμπεριλαμβάνονται τα υλικά)\nΜαθαίνοντας κάποιους βασικούς κόμπους θα μάθουμε να κάνουμε τα δικά μας προσωπικά σχέδια. Χρησιμοποιώντας απλές κλωστές θα φτιάξουμε κοσμήματα, τσάντες, μπρελόκ, διακοσμητικά αντικείμενα .\nΤο τμήμα είναι ευέλικτο και ο κάθε μαθητής κάνει τα αντικείμενα που τον ενδιαφέρει, αφού πρώτα διδαχτεί τα απαραίτητα.\nΤο μάθημα θα γίνεται δύο φορές το μήνα (η κάθε συνάντηση διαρκεί 1.30 ώρα)\nΞεκινάει τμήμα τη Παρασκευή 5 Φεβρουαρίου στις 19.00-20.30\nΠρώτο μάθημα Σάββατο 13 Φεβρουαρίου 11.00-13.30\nΣάββατο 5 Δεκεμβρίου 14.00-17.00\nΜάθετε να φτιάχνετε παραδοσιακό πράσινο σαπούνι ελιάς με την ψυχρή μέθοδο σαπωνοποίησης!!\nΕλάτε να δημιουργήσουμε παρέα, να πειραματιστούμε & να μαγευτούμε από τα αρώματα των βοτάνων\nΤην ψυχρή μέθοδο σαπωνοποίησης\nΕισαγωγή στην ιστορία της σαπωνοποιίας με αναφορές στην αρχαιότητα\nΣαπούνι-Γενική σύσταση σαπουνιού-Ιδιότητες και χρήσεις\nΕλαιόλαδο-Γενικές ιδιότητες του ελαιολάδου-Η δράση του στη σαπωνοποιία & θεραπευτικές ιδιότητες\nΑναφορά σε έλαια κατάλληλα για τη παρασκευή σαπουνιού-γενικές χρήσεις & ιδιότητες\nΒότανα-Χρήση των βοτάνων και οι ιδιότητες τους στα σαπούνια\nΦυσικά χρώματα στη σαπωνοποίηση-πως μπορούμε με βότανα & μπαχαρικά να χρωματίσουμε φυσικά τα σαπούνια μας\nΑιθέρια έλαια-Γενικές ιδιότητες αιθέριων ελαίων & συνδυασμός για αποτελεσματική δράση στα σαπούνια\nΦεύγοντας θα φύγουμε με το σαπουνάκι που μόλις θα έχουμε φτιάξει!\nΈναρξη βιωματικού εργαστηρίου, τμήμα 8 ατόμων, μπορείτε να δηλώσετε συμμετοχή μέχρι και την Τετάρτη 25/11. Για πληροφορίες και κρατήσεις στο 6938845229.\nΗ Πανσέληνος που έρχεται μας δίνει μια καλή ευκαιρία για συντονισμό, καθαρισμό και ηρεμία, καθώς η ενέργεια αυτή θα παραμείνει μαζί μας για περισσότερο χρονικό διάστημα. Κατά τη διάρκεια του βιωματικού αυτού εργαστηρίου, πρόκειται\nΝα εξασκήσουμε διάφορες τεχνικές συγκέντρωσης καθώς και τεχνικές καθαρισμού των ενεργειακών μας κέντρων, που σιγά σιγά θα μας φέρουν σε διαλογιστική κατάσταση.\nΝα μάθουμε απλές τεχνικές μασάζ και αυτομασάζ, πληροφορίες για τα βότανα και την διατροφή.\nΝα κάνουμε ασκήσεις ηχοθεραπείας και θεραπείας μέσω της ζωγραφικής.\nΝα αποκτήσουμε πρόσβαση στο υποσυνείδητο μας, ταξιδεύωντας μέσω Δημιουργικών Οραματισμών βασισμένων στις παραδόσεις αρχαίων πολιτισμών και να συνδεθούμε με τον βαθύτερο μας εαυτό.\nΕισηγήτρια: Μητσακάκη Πηνελόπη,\nΣάββατο 14 Νοεμβρίου, 14.30-16.30\nΈχετε αναρωτηθεί ποτέ, πως ξεκινάει μια σωματική ασθένεια?\nΌταν είμαστε σε πολύ μικρή ηλικία και για λόγους πολλές φορές άγνωστους, αποκτάμε κάποιες λανθασμένες πεποίθησεις. (πχ. έχω μάθει πως για να γίνω αποδεκτή πρέπει να είμαι καλύτερη από τους άλλους).\nΑυτές οι πεποίθησεις μας οδηγούν σε πράξεις και λόγια που έχουν σαν αποτέλεσμα συνήθως αρνητικό. Εμείς όμως δεν μπορούμε να καταλάβουμε το λόγο. Πιεζόμαστε (πχ. για να είμαστε πάντα πρώτοι)… κάνουμε τα πάντα για να νιώσουμε καλύτερα αλλά του κάκου..\nΗ λανθασμένες μας πεποίθησεις μας φέρνουν πάντα μπροστά σε έναν τοίχο….\nΣιγά σιγά, η απογοήτευση μας, ο θυμός μας, ο φόβος μας που ο κόσμος δεν είναι όπως πιστέψαμε, αποθηκεύεται στο σώμα σε κάποιο εσωτερικό όργανο….\nΚάποια στιγμή, όταν δεν πάει άλλο, αρχίζει να εκδηλώνεται η αρρώστια στο σωματικό επίπεδο.\nΑς δώσουμε λοιπόν στον εαυτό μας την ευκαιρία να ακούσει τις σκέψεις του. Ας δώσουμε λίγο χρόνο να έρθουμε σε επαφή με την εσωτερική μας φωνή. Αυτό είναι ο διαλογισμός. Η εστίαση της συνειδητής μας προσοχής στις σωματικές μας λειτουργίες, στις σκέψεις του νου, στην αναπνοή μας….\nΑς δώσουμε λίγο χρόνο να γνωρίσουμε καλύτερα αυτό που συμβαίνει μέσα μας χωρίς να ταυτιζόμαστε…. Με την γνώση ότι όλα αλλάζουν και την αυτοπαρατήρηση, σταδιακά ο νους γαληνεύει…..\nΣε αυτό το εργαστήριο, θα εξασκηθούμε σε διάφορες τεχνικές, με το στόχο να γεμίζουμε ενέργεια, ευεξία και γαλήνη…\nΕτσι πρόκειται να….\nΝα μάθουμε βασικές τεχνικές αναπνοής\nΝα μάθουμε διάφορους τρόπους με τους οποίους θα καταλαβαίνουμε ποιά σημεία του σώματος έχουν ένταση, θα τα χαλαρώνουμε και θα καθαρίζουμε το νου από τις σκέψεις,\nΝα μάθουμε απλές τεχνικές αυτομασάζ και μασάζ σε άλλους\nΝα κάνουμε θεραπευτικούς οραματισμούς\nΝα μιλήσουμε και να βιώσουμε τις θεραπευτικές ιδιότητες των ήχων\nΝα μάθουμε τραγούδια που μας ανυψώνουν και να τραγουδήσουμε από την καρδιά μας.\nΕισηγητής: Μητσακάκη Πηνελόπη,\nΈνα Σεμινάριο Για Ενήλικες\nΗ Μουσικοκινητική Έκφραση είναι ένα σεμινάριο που στόχο του έχει, την επαναφορά των συμμετεχόντων στο παρόν, τη δημιουργία ασφαλούς ομαδικού περιβάλλοντος και την κινητοποίηση τους να εκφραστούν ελεύθερα μέσα σε αυτό το ασφαλές πλαίσιο.\nΓια να πετύχουμε τα παραπάνω χρησιμοποιούμε Παιχνίδια με βάση τον Λόγο, τον Ρυθμό, την Κίνηση, τη Μουσική, το Θέατρο.\nΤο σεμινάριο αυτό απευθύνεται σε ενήλικες όλων των ηλικιών και των 2 φύλων που θέλουν να ξαναγίνουν παιδιά. Που θέλουν να χορέψουν, να τραγουδήσουν, να παίξουν Ομαδικά Παιχνίδια…. Θέλουν να κάνουν καινούργιους Φίλους….\nΑπευθύνεται σε Παιδαγωγούς όλων των βαθμίδων που ψάχνουν να βρουν καινούργιους και πιο αποτελεσματικούς τρόπους να μεταδώσουν τις γνώσεις του αντικειμένου τους.\nΗ βάση του Σεμιναρίου αυτού είναι η Μουσικοκινητική Αγωγή Carl Orff. Πρόκειται για έναν ολιστικό βιωματικό τρόπο να προσεγγίσει κανείς τις τέχνες και να καταφέρει να εκφραστεί ελεύθερα μέσω αυτών….\nΠοιός εισηγείται το Σεμινάριο?\nΤο Σεμινάριο αυτό το εισηγείται η Πηνελόπη Μητσακάκη Μουσικοπαιδαγωγός (Απόφοιτη της σχολής Μωραίτη)- Αρχιτέκτων – Σκηνογράφος – Performer –Ενεργειακή Θεραπεύτρια.\nΗ Πηνελόπη Μητσακάκη έχει παρακολουθήσει πολλά σεμινάρια με κύριο στόχο την Αυτοβελτίωση και την Ελεύθερη Έκφραση.\nΈχει επίσης εισηγηθεί σε σειρά Σεμιναρίων με στόχο την Επιμόρφωση Δασκάλων και Καθηγητών, Σεμιναρίων Αυτογνωσίας μέσω Δημιουργικών Οραματισμών, Σεμινάρια για τις Εναλλακτικές Θεραπείες κ.α.\nΠαράλληλα οργανώνει και καθοδηγεί ομάδες παιχνιδιού για Μαμάδες και Παιδιά προσχολικής ηλικίας, καθώς επίσης οργανώνει και παίζει σε παιδικές μουσικές παραστάσεις.\nΤραγουδάει με συνοδεία κλασσικής κιθάρας.\nΞεκινάμε τη Κυριακή 8 Νοεμβρίου στις 11.00-13.30\nΗ μελέτη και η εξάσκηση γίνονται με ποικιλία θεμάτων που καλύπτουν όλα τα επίπεδα. Το μάθημα είναι προσωπικό, δηλαδή η δασκάλα ζωγράφος αντιμετωπίζει και καθοδηγεί ξεχωριστά το καθένα, αλλά η συνύπαρξη των συμμετεχόντων στον ίδιο xώρο είναι σημαντική, κυρίως για τους νεώτερους που διδάσκονται και από τη πείρα των παλαιοτέρων.\nΜετά από τις αρχές του ελεύθερου σχεδίου συνεχίζουμε με τη ζωγραφική!\nΤο μάθημα είναι κάθε δεύτερη Κυριακή (δύο Κυριακές το μήνα) 11.00-13.30.\nΠρώτο μάθημα Σάββατο 7 Νοεμβρίου 10.30-13.00


Απόπειρα βιασμού σε βάρος ανηλίκου στο Δρομοκαΐτειο - Τι ανέφερε ο διοικητής του νοσοκομείου | eReportaz\n12/04/2021, 1:40 ΜΜ\nΗ σύλληψη ενός νοσηλευτή ύστερα από καταγγελία για βιασμό μιας ασθενούς στο Ψυχιατρικό Νοσοκομείο Αθηνών (Δαφνί) το Σάββατο το πρωί, έχει θορυβήσει τόσο ασθενείς όσο και προσωπικό. Ο νοσηλευτής συνελήφθη από την Αστυνομία ενώ αναμένεται το πόρισμα του ιατροδικαστή αναφορικά με την καταγγελία περί βιασμού. Ο Όθωνας Χαραλαμπάκης, διοικητής του ΨΝΑ, μιλώντας στο tvxs.gr, αναφέρει ότι η διοίκηση ύστερα από συνεννόηση με το οικογενειακό περιβάλλον της ασθενούς έχει λάβει όλα τα απαραίτητα μέτρα για την αντιμετώπιση της κατάστασής της. Του Νίκου Μίχου\nΗ ασθενής ανέφερε το περιστατικό της σεξουαλικής παρενόχλησης σε συγγενικά της πρόσωπα, από όπου ενημερώθηκε και η Αστυνομία. Μετά την σύλληψη του νοσηλευτή, ιατροδικαστής εξέτασε την γυναίκα και το πόρισμά του θα συμπεριληφθεί στον φάκελο της δικογραφίας που έχει σχηματιστεί.\nΌπως αναφέρει στο tvxs.gr ο διοικητής του νοσοκομείου, δεν έχει σημειωθεί στο παρελθόν παρόμοιο περιστατικό. «Ούτε εδώ, ούτε στο Δρομοκαΐτειο», αναφέρει ο κ. Χαραλαμπάκης. ενώ από το εργασιακό περιβάλλον του νοσηλευτή τονίζουν ότι «πρόκειται για έναν άνθρωπο με υπηρεσία πολλών ετών που δεν έδωσε ποτέ δικαίωμα με την συμπεριφορά του».\nΤόσο οι ασθενείς του νοσοκομείου, όσο και το προσωπικό, είναι θορυβημένοι από το περιστατικό αυτό. «Είναι προβληματισμένοι αλλά όλα είναι υπό έλεγχο», αναφέρει ο Όθωνας Χαραλαμπάκης, συμπληρώνοντας ότι «όλες οι καταστάσεις πρέπει να αντιμετωπίζονται με ψυχραιμία».\nΔύο ακόμα άτομα είναι έτοιμα να καταγγείλουν τον Δ. Λιγνάδη – Συγκλονίζει η νέα κατάθεση νεαρού στην Κύπρο για σεξουαλική κακοποίηση από τον σκηνοθέτη(βίντεο)\n“Η αστυνομία έχει ήδη στοιχεία”- “Κατάλαβα ότι...


Πρωτοπόροι (ερυθρόμορφη αγγειογραφία) - Βικιπαίδεια\nΠρωτοπόροι ονομάστηκε από τον μελετητή της αρχαίας ελληνικής αγγειογραφίας Τζον Μπήζλυ (Sir John Beazley) μια συγκεκριμένη ομάδα αγγειογράφων του πρώιμου αρχαϊκού Ερυθρόμορφου Ρυθμού στην Αττική. Η ομάδα αυτή άκμασε την τελευταία εικοσαετία του 6ου αι. π.Χ. και επέδρασε επαναστατικά στην εξέλιξη της ελληνικής ζωγραφικής. Αν και η ίδια η ερυθρόμορφη τεχνική δεν ήταν δική τους ανακάλυψη, οι καινοτομίες τους κυρίως στη φυσιοκρατική απόδοση του ανθρώπινου σώματος έθεσαν τις βάσεις για τη δημιουργία των εξαιρετικότερων έργων της ελληνικής αγγειογραφίας κατά την κλασική περίοδο.\nΟι τρεις σημαντικότεροι Πρωτοπόροι ήταν ο Ευφρόνιος, στον οποίο αποδίδεται η σύλληψη της επαναστατικής τεχνοτροπίας αυτής της ομάδας, ο Ευθυμίδης, που γαλουχήθηκε εξαρχής σε αυτό το ρεύμα, και ο Φιντίας που επέλεξε να στραφεί προς την τεχνοτροπία των Πρωτοπόρων αλλάζοντας την αρχική πορεία της καλλιτεχνικής του καριέρας. Δευτερεύοντες ζωγράφοι της ίδιας ομάδας είναι Σμίκρος, που μιμείται τον Ευφρόνιο, ο Ύψις, ο Ζωγράφος του Δικαίου, που ήταν μαθητής του Ευθυμίδη, και ο Ζωγράφος του Σωσία. Ο τελευταίος φέρει αυτό το συμβατικό όνομα γιατί δεν έχει βρεθεί κανένα αγγείο με την υπογραφή του. Άλλοι μελετητές συνδέουν τα αγγεία που του απέδωσε ο Μπήζλυ με την ώριμη περίοδο του Ευθυμίδη ή με το Ζωγράφο του Κλεοφράδη.\nΟι Πρωτοπόροι ενδιαφέρθηκαν για την απόδοση του ανθρώπινου σώματος σε διάφορες περίπλοκες στάσεις εκμεταλλευόμενοι πλήρως τις δυνατότητες που τους έδινε η νέα ερυθρόμορφη τεχνική στην απόδοση αλληλοεπικαλυπτόμενων μορφών. Απεικόνισαν το ανθρώπινο σώμα και από διάφορες οπτικές γωνίες, φροντίζοντας να αποτυπώνουν στη μυολογία των σωμάτων την κίνηση. Με αυτές τις σημαντικές κατακτήσεις κατάφεραν να υπερβούν τις συμβατικότητες της αρχαϊκής αγγειογραφίας και να κάνουν σημαντικά βήματα προς τη φυσιοκρατία. Οι Πρωτοπόροι απέδωσαν επίσης σώματα κατ' ενώπιον, ακόμα και πρόσωπα, αν και τα τελευταία μόνο σε ειδικές περιπτώσεις γκροτέσκων μορφών, όπως είναι ο ληστής Κύκνος, εταίρες, συμποσιαστές και κένταυροι. Ο ψυκτήρας, η κάλπις, η στάμνος, η πελίκη, ο αμφορέας με λαιμό και σχοινοειδείς λαβές και ο λεγόμενος αμφορέας τύπου D είναι τα βασικά σχήματα αγγείων που χρησιμοποίησαν για πρώτη φορά οι Πρωτοπόροι, οι οποίοι προτιμούσαν γενικά τα μεγάλα αγγεία. Ζωγράφισαν και κάποιες κύλικες, συνήθως με σκηνές «παρέλασης» (το λεγόμενο Parade Style), όχι οφθαλμωτές.\nΑνακτήθηκε από "https://el.wikipedia.org/w/index.php?title=Πρωτοπόροι_(ερυθρόμορφη_αγγειογραφία)&oldid=4864467"\nΤελευταία επεξεργασία στις 29 Σεπτεμβρίου 2014, στις 10:57\nΤελευταία τροποποίηση 10:57, 29 Σεπτεμβρίου 2014.


Οι 10 καλύτερες προσφορές για ξενοδοχεία - Ντόρσετ\nΝτόρσετ: Όλα τα ξενοδοχεία\nΟι καλύτερες προσφορές ξενοδοχείων - Ντόρσετ, Green Mountains\nΝτόρσετ - Προσφορές ξενοδοχείων\n7,9 χλμ. από Ντόρσετ\n8,1 χλμ. από Ντόρσετ\nOlympia Lodge(Μάντσεστερ)(Ιδανικός συνδυασμός τιμής/ποιότητας!)\nThe Stamford Motel & Restaurant(Μάντσεστερ)(Ιδανικός συνδυασμός τιμής/ποιότητας!)\n8,2 χλμ. από Ντόρσετ\n8,3 χλμ. από Ντόρσετ\nThe Aspen at Manchester(Μάντσεστερ)(Ιδανικός συνδυασμός τιμής/ποιότητας!)\n8,7 χλμ. από Ντόρσετ\n9,0 χλμ. από Ντόρσετ\nHampton Inn & Suites Manchester(Μάντσεστερ)(Ιδανικός συνδυασμός τιμής/ποιότητας!)\n9,4 χλμ. από Ντόρσετ\nThe Inn at Manchester(Μάντσεστερ)(Ιδανικός συνδυασμός τιμής/ποιότητας!)\n9,9 χλμ. από Ντόρσετ\n10,1 χλμ. από Ντόρσετ\nThe Reluctant Panther Inn & Restaurant(Μάντσεστερ)(Ιδανικός συνδυασμός τιμής/ποιότητας!)\n10,2 χλμ. από Ντόρσετ\nThe Equinox Golf Resort & Spa(Μάντσεστερ)(Ιδανικός συνδυασμός τιμής/ποιότητας!)\n10,4 χλμ. από Ντόρσετ\nThe Inns at Equinox(Μάντσεστερ)\n10,5 χλμ. από Ντόρσετ\n10,7 χλμ. από Ντόρσετ\n10,8 χλμ. από Ντόρσετ\nThe Red Sled(Μάντσεστερ)\n12,2 χλμ. από Ντόρσετ\nLodge at Bromley(Περού)\n13,9 χλμ. από Ντόρσετ\nNorth Shire Lodge & Mountain View Pub(Μάντσεστερ)(Ιδανικός συνδυασμός τιμής/ποιότητας!)\n14,9 χλμ. από Ντόρσετ\n15,6 χλμ. από Ντόρσετ\n19,0 χλμ. από Ντόρσετ\nMarbledge Lodge(Ανατολικό Ντόρσετ)\n7,2 χλμ. από Ντόρσετ\nAerie Inn of Vermont(Ανατολικό Ντόρσετ)\n7,5 χλμ. από Ντόρσετ\nThe INN at Willow Pond(Μάντσεστερ)\n8,5 χλμ. από Ντόρσετ\nSilver Service Inn Bed & Breakfast(Μάντσεστερ)\nToll Road Inn(Μάντσεστερ)\n11,8 χλμ. από Ντόρσετ\nThe Inn at Ormsby Hill(Μάντσεστερ)\n12,3 χλμ. από Ντόρσετ


Πάρκο Carl-Duisberg-Park: Ξενοδοχεία σε κοντινή απόσταση\nΠάρκο Carl-Duisberg-Park: Μάθετε περισσότερα\nΠάρκο Carl-Duisberg-Park - Τοποθεσία\nFlittard: Εδώ βρίσκεται το ακόλουθο σημείο ενδιαφέροντος: Πάρκο Carl-Duisberg-Park. Βρίσκεται σε μια trendy περιοχή που είναι γνωστή για τα εστιατόρια. Αν ψάχνετε τι να κάνετε στην περιοχή, γιατί δεν επισκέπτεστε τα ακόλουθα σημεία ενδιαφέροντος: Ζωολογικός κήπος Κολωνίας και Trade Fair Κολωνίας (εκθεσιακό κέντρο);\nΠάρκο Carl-Duisberg-Park: Μέρη διαμονής σε κοντινή απόσταση\nΔιαθέτουμε 244 ξενοδοχεία, για να διαλέξετε, σε απόσταση έως 10 χλμ. από: Πάρκο Carl-Duisberg-Park. Σας προτείνουμε τις ακόλουθες επιλογές που είναι δημοφιλείς με τους ταξιδιώτες μας:\nKasino Hotel - απέχει 0,3 χλμ.\nHotel friends Köln - απέχει 1,6 χλμ.\nIbis Budget Leverkusen City - απέχει 1,8 χλμ.\nIbis Köln Leverkusen - απέχει 1,9 χλμ.\nNikii Hotel - απέχει 1,9 χλμ.\nΠάρκο Carl-Duisberg-Park - Τι μπορείτε να δείτε και να κάνετε στη γύρω περιοχή\nΠάρκο Carl-Duisberg-Park: Τι μπορείτε να δείτε στη γύρω περιοχή\nΠάρκο Carl-Duisberg-Park: Τι μπορείτε να κάνετε στη γύρω περιοχή


Τρίτο studio album και νέο single για τους Acid Mammoth\nΚΑΤΗΓΟΡΙΑ ΕΠΙΚΑΙΡΟΤΗΤΑ ΔΗΜΟΣΙΕΥΤΗΚΕ ΤΗΝ 15/12/2020 15/12/2020\nΝέος δίσκος και single για τους Acid Mammoth\nΟι Έλληνες doom rockers κυκλοφορούν το «Caravan». Οι Acid Mammoth έδωσαν στην δημοσιότητα τις λεπτομέρειες του νέου τους, τρίτου συνολικά, studio album με τίτλο «Caravan». Ακούστε το πρώτο single «Berserker». Στις 5 Μαρτίου 2021 από την Heavy Psych Sounds η κυκλοφορία του νέου δίσκου. Έναν χρόνο μετά το «Under Acid…\nΟι Έλληνες doom rockers κυκλοφορούν το «Caravan».\nΟι Acid Mammoth έδωσαν στην δημοσιότητα τις λεπτομέρειες του νέου τους, τρίτου συνολικά, studio album με τίτλο «Caravan». Ακούστε το πρώτο single «Berserker». Στις 5 Μαρτίου 2021 από την Heavy Psych Sounds η κυκλοφορία του νέου δίσκου.\nΈναν χρόνο μετά το «Under Acid Hoof», οι Acid Mammoth επιστρέφουν στην δισκογραφία με το νέο τους album το οποίο οι ίδιοι χαρακτήρισαν ως «ένα βαρύ album κατευθείαν από την άβυσσο».\nΠρώτο single είναι το «Berserker» το οποίο μπορείτε να ακούσετε παρακάτω:\nΗ Heavy Psych Sounds επεκτείνει την συνεργασία της με το συγκρότημα, επανεκδίδοντας στις 12 Μαρτίου της επόμενης χρονιάς το ντεμπούτο τους για πρώτη φορά σε βινύλιο και CD, καθώς και το «Under Acid Hoof», με δύο bonus τραγούδια.\nΤο tracklist του «Caravan»:\nAcid Mammoth: Δείτε το 11λεπτο video clip του «Caravan»\nΟι Acid Mammoth θα κυκλοφορήσουν το νέο τους album στις 5 Μαρτίου.…\nΠΡΟΗΓΟΥΜΕΝΗ ΙΣΤΟΡΙΑ Previous post: Emma Ruth Rundle και Thou δίνουν συνέχεια στην συνεργασία τους\nΕΠΟΜΕΝΗ ΙΣΤΟΡΙΑ Next post: Οι Liquid Tension Experiment επιστρέφουν με νέο album!\nΟι Acid Mammoth θα κυκλοφορήσουν το νέο τους album στις


healthreportaz.gr » Παρουσία Προέδρου Ε.Ε.Σ. στην απονομή βραβείων της Πανελλήνιας Ένωσης Πλοιάρχων Εμπορικού Ναυτικού\n20 Ιανουαρίου 2016 16:37\nΟ Πρόεδρος του Ελληνικού Ερυθρού Σταυρού παρέστη σήμερα (Τετάρτη 20 Ιανουαρίου 2016 και ώρα 11.00) στην ετήσια εκδήλωση κοπής πίτας της Πανελλήνιας Ένωσης Πλοιάρχων Εμπορικού Ναυτικού Πάσης Τάξης στον Οργανισμό Λιμένος Πειραιώς (ΟΛΠ).\nΣτην εκδήλωση αυτή απενεμήθησαν βραβεία σε πλοιάρχους, οι οποίοι έσωσαν ανθρώπινες ζωές που κινδύνευσαν στη θάλασσα και βοήθησαν στη μεταφορά προσφύγων και μεταναστών από τις τουρκικές ακτές στα νησιά του Ανατολικού Αιγαίου. Ακόμη, απενεμήθησαν υποτροφίες για μεταπτυχιακές σπουδές σε τέκνα αξιωματικών του Εμπορικού Ναυτικού, καθώς επίσης και σε αριστεύσαντα τέκνα πλοιάρχων στις εξετάσεις των Α.Ε.Ι. το 2015.\nΤην πίτα ευλόγησε και έκοψε ο Σεβασμιότατος Μητροπολίτης Πειραιώς κ.κ. Σεραφείμ.\nΣτην εκδήλωση παρέστησαν ο Υπουργός Ναυτιλίας & Νησιωτικής Πολιτικής κ. Θεόδωρος Δρίτσας, πλήθος υπουργών και βουλευτών, εκπρόσωποι Οργανισμών & Σωματείων και πλήθος κόσμου.\nJeffrey Goines 21 Ιανουαρίου 2016 at 01:43 Απάντηση\nΟ εθνικός σταρ τι κάνει στη μέση? Παρουσία Προέδρου Ε.Ε.Σ. στην απονομή βραβείων της Πανελλήνιας Ένωσης Πλοιάρχων Εμπορικού


Υψηλές θερμοκρασίες, ήλιος, θάλασσα και ταξιδάκια στο Αιγαίο… Όλα μαγικά και ωραία αλλά μην αφήσεις τίποτα στην τύχη του!!\nΝα πίνετε νερό! Περιορίστε τα αναψυκτικά με πολύ ζάχαρη. Η ενυδάτωση του οργανισμού μας ειδικότερα στην παραλία όπου η έκθεση στον ήλιο είναι μεγαλύτερη δεν πρέπει να αμελείτε! Φροντίζουμε να κρατάμε τον οργανισμό μας ενυδατωμένο καταναλώνοντας άφθονα υγρά όπως νερό, ανθρακούχο νερό, χυμούς χωρίς ζάχαρη, τσάι χωρίς ζάχαρη!\nΝα τρώτε 5μερίδες φρούτων και λαχανικών/ημέρα!\nΝα τρώτε συχνά γεύματα! Ασφαλής επιλογή αποτελούν τα φρούτα φρέσκα ή αποξηραμένα , οι ξηροί καρποί (καρύδια, αμύγδαλα, φουντούκια ) και μικρά σνακ όπως, οι μπάρες δημητριακών, τα κρακεράκια, τα κριτσίνια και τα μπισκότα βρώμης ή δημητριακών.\nΑποφύγετε το πολύ αλκοόλ προκαλεί αφυδάτωση. Η επιλογή αλκοολούχων ποτών στην παραλία, παρότι ακούγεται δροσιστική επιλογή, κρύβει τον κίνδυνο της αφυδάτωσης λόγο της αλκοόλης που περιέχουν. Προσοχή λοιπόν στα αλκοολούχα ποτά, καταναλώστε τα με μέτρο!!\nΠείτε ναι σε ένα δροσερό παγωτό, πείτε όχι στις απαγορεύσεις! Προτιμήστε απλά παγωτά και δροσιστείτε…. Η γρανίτα αποτελείται από νερό, φρούτα και ζάχαρη επομένως δεν περιέχει καθόλου λιπαρά. Αποδίδουν περίπου 120 kcal τα 100g. Σε αντίθεση με το κλασικό παγωτό το οποίο αποτελείται κυρίως από γάλα, κρέμα γάλακτος, ζάχαρη, βούτυρο και μπορεί να περιέχει κομμάτια σοκολάτας, ξηρών καρπών, κομμάτια φρούτων, σιρόπι ή καραμέλα … Άρα η θερμιδική αξία αυτού του παγωτού διαφέρει ανάλογα με την περιεκτικότητά του σε λιπαρά και συστατικά.\nΑποφύγετε τα βαριά, πολύ λιπαρα τρόφιμα και τα τηγανιτά. Φροντίζουμε να προμηθευτούμε τρόφιμα γευστικά-δροσιστικά- ελαφριά που θα περιορίσουν την πείνα μας και θα κρατήσουν τον οργανισμό μας ενυδατωμένο και θα μειώσουν τον κίνδυνο της δυσπεψίας.\nΠροσοχή στις τροφοδηλητηριάσεις. Το καλοκαίρι οι τροφοδηλητηριάσεις είναι πολύ συνηθισμένες λόγω των αλλοιωμένων προϊόντων από τις υψηλές θερμοκρασίες. Μην ξεχνάτε να βάζετε όλα τα φαγητά στο ψυγείο, εντός δυο ωρών από το μαγείρεμα τους.\nΜην ξεχνάτε να κρατιέστε fit! 10 λεπτά σωστών ασκήσεων το πρωί θα σας δώσουν απίστευτη αυτοπεποίθηση και χαρούμενη διάθεση!!!\nΗ ισορροπία και το μέτρο είναι το κλειδί για σωστές διατροφικές συνήθειες!


Ο Κορυφαίος κύριος Μπιμπίλας | StoNisi.gr\nΟ ένας χάρισε στα παιδιά όνειρα. Ο άλλος τους χειρότερους εφιάλτες. Ευχαριστούμε κύριε Μπιμπίλα για την προσφορά και το έργο σας, για τον συνεχή αγώνα σας να δικαιωθούν ριμαγμένες ψυχές ανθρώπων, για το φορτωμένο αυτοκίνητο με τρόφιμα που πάνε στο σπίτι του Ηθοποιού και σε όσους το χρειάζονται. Αθόρυβα.\nΗ φωνή σας στην παιδική μας ηλικία μας ταξίδευε σε κόσμους χαράς και αγνότητας. Γεμίσατε τις μπαταρίες μας με φωτεινά χρώματα για να αντέξουμε τη μαυρίλα του σήμερα. Κάποιος άλλος αντίθετα φρόντισε να ενσαρκώσει τον τρόμο. Όμως αρκετά. Φτάνει η αναφορά στο κτήνος που ήδη μπήκε στο κελί.\nΣήμερα μιλάμε για τον αθόρυβο, πραγματικό κύριο Μπιμπίλα. Αυτόν που σήκωσε την κατουρημένη αξιοπρέπεια των ηθοποιών από την λάσπη την καθάρισε και την επανατοποθέτησε ψηλά εκεί που είναι η θέση της.\nΙερά τέρατα πέρασαν από τον χώρο του Θεάτρου. Μας εξύψωσαν εκεί που δεν θα υπήρχε άλλος τρόπος να φτάσουμε. Μυηθήκαμε σε Αρχαία Μυστήρια και κοινωνήσαμε ζωές που ποτέ δεν φανταζόμασταν καν να γνωρίσουμε.\nΓιατί το Θέατρο είναι πόρτα στον Χρόνο, άνοιγμα ψυχής και ο κύριος Μπιμπίλας σε αυτές τις εποχές της Κάθαρσης έχει τον Κορυφαίο ρόλο της Λύτρωσης.\nΚύριε Μπιμπίλα ευχαριστούμε και επιτέλους ας μάθουμε να δίνουμε τον τίτλο του κυρίου εκεί που πραγματικά αξίζει.


Αγγελική Νικολούλη: Η συγκλονιστική ανάρτησή της για τη μητέρα της που νίκησε τον θάνατο - ANEMOS RADIO\nΑγγελική Νικολούλη: Η συγκλονιστική ανάρτησή της για τη μητέρα της που νίκησε τον θάνατο\nΜε αφορμή τη γιορτή της μητέρας η Αγγελική Νικολούλη έκανε μια συγκλονιστική ανάρτηση στον προσωπικό της λογαριασμό στο Instagram για τη δική της μητέρα, η οποία πέρασε πρόσφατα μια σοβαρή περιπέτεια υγείας.\nΣυγκεκριμένα η δημοσιογράφος και παρουσιάστρια έγραψε:\n«Στην τελευταία μεγάλη μάχη που έδωσες, βγήκες νικήτρια. Ο θάνατος ηττήθηκε. Τα μάζεψε και έφυγε από εκεί πού ήρθε...Οι γιατροί απόρησαν με τη δύναμή σου. Με τη θέλησή σου να κρατηθείς στη ζωή. Είμαι περήφανη για σένα Μανούλα μου. Χρόνια σου πολλά».